text:
Gicumbi: World Vision isize Miliyari 14 mu baturage
World Vision, yashoje ibikorwa byayo yakoreraga mu Mirenge ya Rushaki, Mukarange na Shangasha mu karere ka Gicumbi, ikaba isize abaturage benshi bavuye mu bukene.
Uwo muryango wari umaze imyaka 17 ukorera muri iyo mirenge ibikorwa binyuranye, harimo kwigisha abahinzi 3600 guhinga kijyambere ndetse no guhuza ubutaka, abaturage 264 borojwe inka, 600 borozwa ingurube, 1100 bahabwa ihene.
Uwo muryango usize ubumbiye abaturage mu matsinda 116, abaturage 2350 biyubakiye uturima tw’igikoni, imiryango 3214 yabonye ibiti by’imbuto ziribwa, abakorera bushake 333 bahuguwe ku mirire y’abana bari munsi y’imyaka 5.
Binyujijwe mu bukangurambaga bwakozwe n’uwo muryango, ababyeyi babyariraga kwa muganga mu mwaka wa 2001 bari kuri 50%, bariyongereye kugera kuri 99% nk’uko byagaragajwe muri raporo ya 2016.
Abarimu 280 barahuguwe, abana ibihumbi 3000 bafashijwe kwiga barangiza amashuri yisumbuye, hubatswe ibyumba by’amashuri 478, hatangwa intebe 2000, imiryango 650 yahawe ibigega by’amazi, hubakwa ibigo nderabuzima 5, n’ibindi byinshi.
Ibyo bikorwa byose uwo muryango uhamya ko byawutwaye amafaranga agera kuri Miliyoni 17 z’Amadorari y’Amerika kuko buri mwaka hakoreshwaga Miliyoni imwe, ari yo angana na Miliyari 14 na Miliyoni 270 n’ibihumbi 480 by’Amafaranga y’u Rwanda.
Nkurunziza Justin, atuye mu Murenge wa Shangasha, avuga ko yorojwe inka n’ihene, ubu akaba amaze kwiyubakira inzu yo kubamo, aguramo ikibanza cy’ibihumbi 600, ubu afite n’inka ikamwa.
Nyamara ngo mbere nta kintu nta kimwe yagiraga, akavuga ko n’ubwo World Vision igiye atazigera asubira inyuma, kuko yigishijwe kwigira.
Umuyobozi wa World Vision mu Rwanda, George Gitau, yavuze ko ashimira ubuyobozi bw’u Rwanda, kuko bwagiye bubafasha muri byinshi, kugira ngo intego bari bihaye zo kuzamura imibereho myiza y’abaturage zigerweho.
Ati“ndashimira ubuyobozi bw’u Rwanda uhereye kuri Nyakubwaha Perezida wa Repubulika Paul Kagame, ukamanuka ukagera mu nzego zo hasi, batoje abaturage umuco wo gukora, ku buryo umuturage umwereka akantu gato, akakabyaza byinshi, byaradushimishije pe”.
Umuyobozi ushinzwe imiyoborere myiza mu ntara y’Amajyaruguru, David Nkurunziza, yavuze ko ashimira cyane World Vision, ayizeza ko ibyagezweho bitazigera bisubira inyuma.


c: text/html

text:
Mu ntara y’ Iburasirazuba hakozwe ubugenzuzi bwavumbuye abanyeshuri ba baringa mu mashuri abanza n’ayisumbuye, leta yari imaze gutangaho milioyni 443Frw.
Iryo genzura ryakozwe guhera muri Kamena kugeza mu Ugushyingo 2017, rikorerwa mu bigo by’amashuri ya leta abanza n’ayisumbuye byo mu Ntara y’Iburasirazuba ryagaragaje ko guhera muri 2015 ari ho abo banyeshuri batangiye kongerwa mu bagomba kwishyurirwa amafaranga afasha ibigo azwi nka“Capitation grant”.
Guverineri w’Intara y’Iburasirazuba, Mufulukye Fred, avuga ko basanze bamwe mu bayobozi b’ibigo by’amashuri batanga imibare y’abanyeshuri badafite, bagamije kubona amafaranga menshi.
Yagize ati “Hari imibare twagiye tubona batwereka bashingiyeho basaba amafaranga bafashwa na Leta, ariko wajya mu bitabo abanyeshuri biyandikamo n’ibyo umwarimu abandikamo ugasanga biranyuranye.”
Nubwo nta mibare y’abanyeshuri batahuye atangaza, Guverineri Mufulukye avuga ko aho basanze hari ibibazo bikabije ngo babiganiriyeho.
Mufurukye yemeza ko hari ibisobanuro byatanzwe kandi byumvikana, Muri byo harimo kuba hari igihe imibare imara gutangwa abanyeshuri bagahindura ibigo cyangwa se bamwe bagata ishuri.
Bamwe mu bayobozi b’ibigo by’amashuri ntibemeranywa n’uburyo igenzura ryakozwe, kuko ngo abarikoze bashingiraga ku mibare y’abanyeshuri yanditse mu gitabo cyandikwamo amanota.
Inkuru ya Kigali Today ivuga ko Kayitesi Zaina umuyobozi w’ishuri ribanza rya Rwamashyongoshyo mu Karere ka Rwamagana, avuga ko ubusanzwe basaba ayo mafaranga yo gufashwa bashingiye ku mubare w’abana bafite banditse mu gitabo bahamagariramo abana.
Ati “Ubugenzuzi bwakozwe hashingiwe ku ikaye yandikwamo amanota y’abanyeshuri igihembwe kirangiye, kandi utarakoze ikizamini ntayigaragaramo, imibare igaragara mu gitabo cy’amanota ntabwo twemeranya nabo neza.”
Kayitesi kandi avuga ko ayo amafaranga atangwa ari uko Ikigo cy’igihugu gishiznwe Uburezi (REB), cyamaze gukora ubugenzuzi kikemeranywa n’ikigo ku mibare y’abanyeshuri.
Yemeza ariko ko bishoboka ko hari ababikora ariko nabo bateshutse, kuko ayo mafaranga agenewe guteza imbere ireme ry’uburezi, atagenewe guhemba umuyobozi w’ikigo.
Ubundi buri munyeshuri leta imwishyurira amafaranga 4.860Frw ku mwaka agamije kuzamura ireme ry’uburezi bwe.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho

robotstxt: allowed

filter: keep


text:
Menya ibikoresho ukoresha buri munsi ariko utazi akamaro kabyo
Ni kenshi dukoresha ibikoresho ariko ugasanga byinshi muri byo tutabikoresha uko bikwiye cyangwa ntitunabikoreshe kuko tuba tutabisobanukiwe.
Inganda zikora ibintu byinshi kandi buri kimwe kiba gifite umumaro wacyo. Kuba hari ibitaramenyekanaga si ubushake buke ahubwo akenshi byaterwaga no guhanahana amakuru bitihutaga cyangwa ngo bigere kuri bose.
Ariko uko imyaka ishira niko ikoranabuhanga rigenda rihishura byinshi mu bitaramenyekanaga ku bushake cyangwa se kubera ko amakuru atabaga yasakaye.
Televiziyo yazaniye ikiremwamuntu kureba kure aho amaso ye adashoboye kugera, ariko ikoranabuhanga ryarushijeho kumufasha kumva neza impamvu ibintu biteye uko biteye, rimwe na rimwe bitandukanye n’uko yabitekerezaga.
Ugiye kwirebera uburyo byinshi mu bikoresho utunze cyangwa wasuzuguraga bigiye bifite umumaro urenze umwe.
Twifashishije urubuga rwa buzzfeed.com kugira ngo tukugezeho bimwe mu bikoresho uhura nabyo cyane ariko ushobora kuba utari uzi indi mimaro bigufitiye.
Agrapheuse (Strapler)
Niwitegereza kuri Agrapheuse ukoresha mu biro urasanga inyuma ifite akuma karenzeho kameze nk’agasongoye. Ako kuma gafite umumaro wo kugufasha gukuramo inzuma wateye ku mpapuro mu gihe wifuje kuzikuramo.
Agafuniko k’ikaramu
Umwobo uciye hejuru ku gifuniko cy’ikaramu ntago washyiriwemo umurimbo gusa. Abize mu mashuri muzi uburyo abantu bakunda kugishyira mu kanwa igihe umuntu ari gukurikira amasomo cyangwa ari mu kazi.
Uzasanga akenshi ikaramu igifite cyarangiritse kuko byorohera nyir’ikaramu kugishyira mu kanwa.
Niyo mpamvu kampani zikora bene aya makaramu nka Bic cyangwa Ball Pen zahisemo gutobora hejuru kugira ngo umuntu aramutse akimize umwuka ubone aho unyura mu gihe agikorerwa ubutabazi bw’ibanze.
Igikoresho cyo kwarura Macaroni (Spaghetti)
Ibyinshi mu bikoresho bikoreshwa mu kwarura macaroni usanga bifitemo umwenge hagati. Akamaro k’uwo mwenge ni ugufasha gupima amakaroni yahaza umuntu umwe mu gihe ugiye guteka. Uriya mwenge washyizweho hagendewe ku bushakashatsi bwakozwe ku bantu benshi ku ngano ya macaroni yahaza umuntu umwe.
Akuma kari ku myenda y’amakoboyi
Aka kuma kameze nk’agapesu kari muri tumwe mu twabaye inshoberamahanga ku bantu batandukanye ku isi. Mu myaka mike ishize nibwo abahanga bashoboye gutahura icyo utu twuma tumaze, dore ko sosiyete yaduhimbye ya Levi’s Strauss yari yaranze gutangaza umumaro watwo.
Utu twuma dushinzwe gutuma uyu mwenda udapfa gucika, kuko nubwo igitambaro gikoze ikoboyi gikomera bishobora kukiviramo gucika mu gihe cyipfunyaritse.
Utu twuma rero dutuma iyo ikoboyi yipfunyaritse nta yindi ngaruka byayigiraho.
Naho kariya gafuka kaba ku ikoboyi, kuri iki gihe gakoreshwa nk’akabikwamo ibintu bito bito. Ariko siyo mpamvu kashyizweho ubwo ikoboyi yakorwaga bwa mbere mu myaka ya 1800. Kari karakorewe kubikwamo amasaha, icyo gihe isaha yari itaratangira kwambarwa ku kaboko.
Utumenyetso kuri ‘Key Board’ ya mudasobwa yawe
Reba kuri mudasobwa yawe cyangwa niba utari hafi aho uyigereraho witegereze, urasangaho utumenyetso tubiri tumeze nk’utudomo. Kamwe kuri ku nyuguti ya ‘F’ akandi kari ku nyuguti ya ‘J’. Utu natwo dufite impamvu yatwo twagiyeho.
Iyo mpamvu nta yindi uretse gufasha umuntu wandika kumenya aho izindi nyuguti ziherereye. Ibi byumva ku buryo bwihuse n’abazobereye umurimo wo kwandikisha imashini (typists) kuko bibafasha kwandika atiriwe akura amaso kuri Screen ya mudasobwa ngo arebe kuri Key Board, bikamufasha kwandika yihuta kandi adategwa.
Umwenge kuri metero bushumi
Uyu mwenge washyiriweho gufasha umuntu upima gufatisha umusozo wa metero ye ku kantu abona kamufasha kuyifata atiriwe akenera undi umufasha. Ku ifoto urabona ko batanze urugero rw’iburo yifashishijwe mu gufata iyi metero.
Coca kora mu mukebe (Can)
Niba warigeze kwifashisha umuheha mu kunywa Fanta cyangwa ikindi kintu kiri mu mukebe, byanga bikunze wabikoze nabi ariko ntawaguseka kuko benshi ntibabizi n’ababimenye nta gihe gishize.
Ku mukebe w’ibyo kunywa hariho akantu kameze nk’impeta ukurura ufungura. Ako kantu niko uba ukwiye guhindukiza ukanyuzamo umuheha wijiza mu mukebe ukinywera nta kibazo.
Ako kantu kadufasha ko umuheha utagenda wizunguza bikakubangamira cyangwa ukakumenaho icyo kunywa.
Umukondo w’isafuriya
Uriya mwenge uri ku mukodo ufite akamaro ko kugufasha guterekaho ikimamiyo cyo gutekesha isosi. Uyu mwenge ushobora no gukoreshwa bamanika isafuriya aho yajyenewe kubikwa. Niba ufite isafuriya ifite umukondo ubutaha ntukajye ubura aho ushyira ikimamiyo.
Igipimo cya lisansi
Niba ufite imodoka ukaba ujya ugira ikibazo cyo kwitiranya aho umunwa wa rezerivuwari (Reservoir) uherereye ntuhangayike kuko nturi wenyine. Abantu benshi bakunda guhura n’iki kibazo aho umuntu ajya kuri Station kunywesha agaparika mu ruhande rutari rwo.
Kwirinda iki kibazo ujye ureba ku kamenyetso ka lisence muri Tableau y’imodoka, usangaho agashushanyo ka ‘pompe’ itanga lisansi. Ako gashushanyo ka pompe gafite umugozi, niba uri ibumoso ubwo imodoka iba inywera ibumoso, kaba iburyo imodoka ikanywera iburyo.
Ibitekerezo ( 4 )
murakoze kutugezaho ibintu by’ubwenge kbsa.
Kinyamwuga mujye muuvuga naho mwateruye inkuru kuko subushakashatsi bwanyu nubwikindi kinyamakuru.
Murakoze tutwungura ubumenyi, mukomerezaho, kubakurikira natwe turabigira intego.
Murakoze cyane kutugezaho ibintu nyungurabwenge, mukomerez’aho twiteguye kujya tubakurikira.


text:
IBIBAZO URUBYIRUKO RWIBAZA
Ese kugirana ubucuti budafite intego nta cyo bitwaye?
Ubucuti budafite intego ni iki?
Hari abantu batekereza ko ubucuti budafite intego ari uburyo bwo kugaragaza ko ukunda umuntu mudahuje igitsina; ibyo bakabikora mu magambo cyangwa mu bikorwa. Ese kugaragariza umuntu ko umwitayeho ni bibi? Si ko biri byanze bikunze. Umukobwa witwa Ann yaravuze ati “iyo ugeze igihe cy’irambagiza maze ukumva hari umuntu ukunze, ubu ukeneye kumenya niba na we yumva akwishimiye.”
Icyakora muri iyi ngingo, turi bwibande ku bucuti abantu bagirana, basa n’abakundana, ariko mu by’ukuri nta ntego ifatika bafite.
“Kwita ku muntu mu buryo bwihariye kubera ko ushaka kumumenya neza kurushaho, bitandukanye no gukunda umuntu maze mu buryo butunguranye ukabivamo, kuko utari ufite intego ifatika.”—Deanna.
Kuki hari abantu bagirana ubucuti budafite intego?
Hari ababikora bagira ngo bumve barushijeho kwigirira icyizere. Umukobwa witwa Hailey yaravuze ati “iyo umaze kubona ko ukundwa muri ubwo buryo, bituma wumva ari uko byahora.”
Ariko iyo ushaka kwereka umuntu ko umukunda kandi mu by’ukuri bitakurimo, biba bigaragaza ko utita ku byiyumvo bye. Bishobora no gutuma abantu bibaza byinshi ku myanzuro yawe. Bibiliya igira iti “umuntu utagira umutima yishimira ubupfapfa.”—Imigani 15:21.
Hailey yageze kuri uyu mwanzuro, ugira uti “ubucuti budafite intego butangira ubona nta cyo butwaye ariko akenshi burangira nabi.”
Bigira izihe ngaruka?
Bituma uvugwa nabi.
“Umuntu ukunda kugirana ubucuti n’abantu nta ntego, aba atarakura mu bitekerezo kandi atigirira icyizere. Uba uzi neza ko akuryarya”—Jeremy.
Bibiliya iravuga iti “urukundo . . . ntirushaka inyugu zarwo.”—1 Abakorinto 13:4, 5.
Bitekerezeho: Ni ayahe magambo wavuga cyangwa ibikorwa wakora, bigatuma abandi bumva ko ugirana n’abo mudahuje igitsina ubucuti budafite intego?
Bibabaza uwo mufitanye ubucuti.
“Iyo mpuye n’umuntu ukunda gutendeka abakobwa, numva ntashaka kuba hamwe na we. Ni nk’aho aba ashaka kumvugisha gusa kubera ko ndi umukobwa. Mu by’ukuri abahungu nk’abo baba bareba inyungu zabo, ntibaba banyitayeho.”—Jaqueline.
Bibiliya iravuga iti “buri wese ntakomeze gushaka inyungu ze bwite, ahubwo ashake iza mugenzi we.”—1 Abakorinto 10:24.
Bitekerezeho: Ese wigeze kwibwira ko umuntu agukunda, ariko ugasanga burya waribeshye? Niba byarakubayeho se, wumvise umeze ute? Ni iki wakora kugira ngo nawe wirinde kubabaza abandi?
Kugenda utendeka abo mudahuje igitsina bituma utagaragaza urukundo nyakuri.
“Jye numva ntashakana n’umuntu ukunda gutendeka, cyangwa ngo nemere ko andambagiza. Ubundi se umuntu nk’uwo wamwizera ute?”—Olivia.
Dawidi, umwanditsi wa Zaburi yagize ati “sinifatanya n’abahisha abo bari bo.”—Zaburi 26:4.
Bitekerezeho: Umuntu ukunda gutereta abantu benshi, akundwa n’abantu bameze bate? Ese nawe ukunda umuntu nk’uwo?


text:
Umukobwa w’imyaka 18 ukomoka mu muryango w’Abasilam wo mu gace ka Nawada ho mu Burasirazuba bw’intara ya Bihar mu Buhinde, yakubiswe inkoni zitagira ingano aziritse ku giti, azira gushaka kwishyingira n’umusore wo mu idini rya Hindu.
Uyu mukobwa wakubitiwe ku karubanda aho yari yazirikiwe ku giti hakoreshejwe amakamba akomeye , yakubitwaga n’abo mu muryango we ubwo bamuvanaga ku musore yari yagiye kwishyingiraho.
Uyu mukobwa w’imyaka 18 utatangajwe amazina ye, yafashe umwanzuro wo kujya kwishyingira n’umusore womu idini rya Hindu, mu gihe umuryango we wari warakunze kurwanya urukundo rwabo kubera kudahuza imyemerere.
Ibinyamakuru byo mu gace uyu mukobwa akomokamo, byanditse ko yamaze amasaha agera kuri 5 aziritse ku giti, ariko akubitwa ibiboko.
Bivugwa ko uyu mukobwa yari yavuye mu gace k’iwabo yisangira umukunzi we witwa Rupesh Kumar w’umu Hindu, n’ubwo iwabo bahoraga bamumubuza.
Abaturanyi b’iwabo b’umukobwa babwiye itangazamakuru ko yagiye abo mu muryango we bakamubura, baza guhamagara uyu musore w’insuti ye abemerera ko bari kumwe, bahita bajya kumukurayo.
Amafoto n’amashusho yafashwe n’abari aho uyu mukobwa yakubitirwaga, yamugaragazaga ari gutaka cyane kubera ububabare bw’inkoni n’ikamba bari bamuzirikishije.
Uyu mukobwa w’imyaka 18, yamaze amasaha 5 akubitwa aziritse ku giti


text:
Nta bushakashatsi buzongera kubura inkunga kuko abaterankunga batabushimye
U Rwanda rwatangije ikigega kizajya gifasha abashakashatsi mu mirimo yabo kikazakuraho inzitizi z’amikoro bagiraga zabangamiraga iterambere ry’ubushakashatsi.
Icyo kigega kizita ku bushakashatsi n’ikoranabuhanga (NRIF), cyafunguwe ku mugaragaro kuri uyu wa 13 Kamena 2018.
Minisitiri w’Intebe, Dr Edouard Ngirente ni we wafunguye iki kigega ku mugaragaro, mu muhango witabiriwe n’abayobozi batandukanye, abashakashatsi n’abanyeshuri muri za kaminuza.
Umwe mu bashakashatsi bo mu Rwanda, Dr Marie Christine Gasingirwa, avuga ko icyo kigega kije ari igisubizo kuko bajyaga bashaka gukora ubushakashatsi bikabasaba gushakira ubushobozi hanze bikabadindiza.
Yagize ati “Iyo twajyaga gukora ubushakashatsi twagombaga gusaba inkunga y’amahanga kandi muzi ko ‘akimuhana kaza imvura ihise’. Ibyo byatudindizaga ntidukore ibyo twatekereje mu gihe nyacyo kubera kubura amikoro.”
Yavuze ko iki kigega kije kugabanya n’uburyo abaterankunga bagenaga ibyo umuntu agomba gukoraho ubushakashatsi bitewe n’ibyo yifuza.
Iki kigega rero kije kudufasha gukora ubushakashatsi twisanzuye ku biteza imbere Umunyarwanda.”
Mugenzi we Prof Mbonye Manassé ati “Ntabwo washobora gukora ubushakashatsi udafite gahunda, udafite amafaranga, ni ngombwa ko ikigega kibaho. Ntabwo tugomba gukora ubushakashatsi bwo mu mpapuro butagira icyo butanga.”
Icyo kigega n’ubwo hatatangajwe amafaranga gitangiranye kuko Inteko Ishinga Amategeko itaremeza ingengo y’imari yacyo, ngo hari hashize igihe gitegerejwe.
Minisitiri w’Uburezi Dr Eugène Mutimura avuga ko icyo kigega kije gufasha Abanyarwanda kubaka ubushobozi bushingiye ku bushakashatsi.
Ati “Iki kigega ni amafaranga Leta yashyizemo kugira ngo ubushakashatsi n’ikoranabuhanga bitere imbere mu gihugu. Ni uburyo bwo gufasha Abanyarwanda ngo bakore ubushakashatsi bafatanyije n’banyamahanga bityo bagire ubushobozi kandi buhora butera imbere.”
Yongeraho ko ari n’uburyo bwo koroshya imikoranire hagati y’abakora ubushakashatsi kuko icyo kigega bazagihuriraho, ibyo ngo bikaba ari umusemburo w’iterambere ry’igihugu.
Minisitiri w’Intebe, Dr Edouard Ngirente, yavuze ko Leta yiteguye gukomeza gushyigikira ibigo bitandukanye by’ubushakashatsi, cyane ko biri muri gahunda yayo yo kugera ku bukungu bushingiye ku bumenyi, ari yo mpamvu ngo izajya igishyiramo amafaranga buri mwaka.
Icyo kigega ngo kikazaba kibarizwa mu Nama y’igihugu ishinzwe ubushakashatsi n’ikoranabuhanga (NCRT).
Ibitekerezo ( 2 )
Abashakashatsi b’imena nka TOM NDAHIRO, bakaba bahabonye akazi.
Ariko kugirango umuntunyemerwe ko ari umushakashatsi, bisaba iki ?? Ndibaza ko tukimenye, ubushomeri bwashira, maze natwe tutagira imirimo tukabona igisubizo.
Ni byiza kubera ko ibi bizihutusha iterambere ry’igihugu.Ubushakashatsi ni ngombwa.Nibwo buvumbura imiti,ibikoresho,etc...Bituma ubuzima buba bwiza kurushaho.Gusa hari ikintu abantu bibagirwa gukora kandi kidasaba amafaranga:Ni ugushaka ubuzima bw’iteka.Ibyo dukora byose,tugeraho tugapfa,tukabisiga.Muli Zefania 2:3,hadusaba "gushaka imana",ntitube mu byisi gusa.Icyo nicyo abantu bibagirwa gukora.Iyo wibereye mu byisi gusa,imana igufata nk’umwanzi wayo (Yakobo 4:4).Bityo ukazabura ubuzima bw’iteka,kandi ntuzazuke ku munsi w’imperuka.Twibuke rero gushaka imana dushyizeho umwete.Hali ibintu byinshi imana idusaba gukora tubanje kwiga Bible neza.Urugero,soma Yohana 14:12 wumve ibyo imana isaba abakristu nyakuri bose. Abakora uwo murimo idusaba,ni bake cyane.Abandi bibera mu byisi gusa.Dukore kugirango tubeho,tubifatanye no gushaka imana.Twe kwibera mu byisi gusa.


text:
Ubuyobozi bw ‘Akarere ka Kayonza buvuga ko muri aka karere hakigaragara umubare w΄abana bagaragarwaho n’ikibazo cy’imirire mibi, imibare ya vuba itangwa n’aka karere igaragaza ko bagera kuri 320.
Bamwe mu baturage bo muri aka karere bavuga ko kuba hari umubare w΄abana bagaragarwaho n΄iki kibazo atari ubukene, ahubwo biterwa na bamwe mu babyeyi batita ku bana babo bakirengagiza inshingano zo kurera.
Uwitwa Nsanzimana Innocent wo mu Murenge wa Gahini, yagize ati “Hari abana benshi bagaragarwaho n΄imirire mibi ariko mu byukuri iyo witegereje usanga atari ubukene bubibatera, ahubwo ari uko ababyeyi babo bataba basobanukiwe uko umuntu akwiye kwita ku mwana we.”
Nsanzimana akomeza agira ati “Yego muri aka karere hakunze kugaragaramo amapfa ariko ubu ntayakiharangwa, ubwo rero ntitwavuga ko ari inzara ibitera ahubwo mbona ababyeyi b’ino bafite imyumvire itari myiza".
Ubuyobozi bw΄Akarere ka Kayonza na bwo buvuga ko kuba bafite abana benshi bagifite iki kibazo koko atari ubukene, ahubwo ari imyumvire ikiri hasi.
Harerimana Jean Damascène, umuyobozi w’akarere wungirije ushinzwe imibereho myiza y’abatuarge, agaruka ku ngamba zo guhangana n’iki kibazo yagize ati “Ubu twafashe ingamba kuko hasigaye hagenzurwa niba buri rugo hari igiti cy’imbuto bateye, ikindi kureba niba ababyeyi bubahiriza gukoresha igikoni cy΄umudugudu, kandi tukagenzura abana bafite icyo kibazo bagakurikiranwa bakazanwa ku bitaro bikuru atiri ngombwa ko bizana ahubwo twebwe tujya kubishakira bagakurikiranwa.”
Akarere ka Kayonza kaza mu turere icumi twa mbere mu gihugu dufite abana bagaragarwaho n΄imirire mibi, dore ko kari ku kigero cya 42%, intara y’Uburasirazuba ikaba iri ku kigero cya 35%, ni imibare yagaragajwe n’Ubushakashatsi ku baturage n’ imibereho yabo (DHS). Ni mu gihe kandi ikibazo cy’abana bagwingiye babitewe n’imirire mibi, bagera kuri 38% ku rwego rw’igihugu, gusa hari intambwe yatewe kuko bavuye kuri 44% bariho mu 2010.


text:
Ku rwunge rw’amashuri rwa Muko ruherereye mu murenge wa Muko mu karere ka Musanze, abanyeshuri biga kuri iri shuri babwiye TV/Radio1 ko uretse kuba badafite aho barira habugenewe bituma ifunguro barifatira mu mashuri bigiramo, ibi kandi bikanajyana no kutagira aho babika amasahani baba baririyeho nayo bakayabikana n’amakayi mu ntebe zo mu ishuri, ngo ikibateye impungenge cyane ni uko ibiryo barya bitekerwa hanze kuko iri shuri nta gikoni rifite.
Izi mpungenge kandi zongera kugaragazwa n’ababyeyi barerera kuri iryo shuri nabo bakemanga ubushobozi bw’aya mashyiga ateye hanze uburyo ashobora guhisha ifunguro ry’abanyeshuri 400 bemerewe gufatira ifunguro ku ishuri, aha bakibaza nk’iyo imvura iguye bitarashya uko bigenda. Umwe muri abo babyeyi waganiriye na TV/Radio1 ashingiye ku kibazo cyabaye muri icyo kigo tariki 14 Gashyantare 2018 ubwo abana barenga 100 bajyanwaga kwa muganga nyuma yo kugaragaza ko bataguwe neza n’ifunguro bafatiye aho ku ishuri, asaba inzego bireba kwihutira gushakira umuti iki kibazo mu maguru mashya.
Umuyobozi w’iryo shuri NIYIBIZI Emmanuel avuga ko ishuri ridafite ubushobozi bwo kwiyubakira, icyakora ngo ikiri mu bushobozi bwabo bagiye no kwihutira gushyira mu bikorwa ni ugufasha abanyeshuri kubona aho babika ibikoresho bifashisha mu gufata ifunguro mu gihe bagitegereje kubakirwa igikoni n’aho abana bazajya bafatira ifunguro.
Ubuyobozi bw’akarere ka Musanze budatangaza igihe ntarengwa bwifuza ko iki kibazo cyaba cyakemutse, nabwo bwemeza ko ari ikibazo giteye inkeke koko bagomba gushakira igisubizo ku bufatanye n’ababyeyi mu buryo bwihuse, nk’uko UWAMARIYA Marie Claire umuyobozi wungirije w’aka karere ushinzwe imibereho myiza y’abaturage yabibwiye TV/Radio1.
Bitewe n’ubuto bw’igikoni iri shuli rya Muko ririmo kwifashisha mu gutekera abanyeshuri, imboga gusa ni zo zitekerwa mu nzu naho ibindi nk’umuceri n’akawunga byo bigatekerwa hanze, ku mashyiga nayo umuntu ashobora gukemanga ubushobozi bwayo mu guhisha ibiryo by’abantu 400.
Kuwa gatatu w’icyumweru gishize ni bwo abanyeshuri barenga 100 bo kuri iri shuri bajyanwe kwa muganga igitaraganya nyuma yo kugaragaza ko bataguwe neza n’ifunguro bari bafatiye ku ishuri bamwe banavugaga batabiciye ku ruhande ko akawunga bari bariye katari gahiye.


text:
Ikigo cy’Igihugu gishinzwe uburezi, REB, tariki ya 13 Nzeri cyandikiye abayobozi b’uturere bose kibasaba kumenyesha abarimu batize uburezi, ko igihe bahawe cyo kuba bakoreye impamyabushobozi zo kwigisha kizarangirana n’umwaka w’amashuri wa 2019.
Iki cyemezo gishingiye ku Iteka rya Perezida nimero 24/01 ryo ku wa 24/11/2016, rishyiraho sitati y’abarimu bo mu mashuri y’incuke, abanza n’ayisumbuye mu ngingo ya 52 isobanura igihe ntarengwa ku barimu batari ab’umwuga cyo kuba barangije inyigisho z’igihe gito zibahesha impamyabushobozi zo kwigisha.
Ubuyobozi bwa Koperative Umwalimu Sacco, bugendeye kuri iri tangazo bwafashe ingamba mu gutanga inguzanyo ku barimu, hagamijwe kwirinda ko hari abarimu batize kwigisha bazasezererwa mu kazi bayibereyemo umwenda.
Itangazo bwasohoye rigira riti “Umwalimu wigisha mu mashuri y’incuke, abanza ndetse n’ayisumbuye, uzajya asaba inguzanyo azajya yongeraho dipolome iriho umukono wa noteri, kugira ngo tumenye ibyo yize mbere y’uko hafatwa umwanzuro ku nguzanyo asaba”.
“Umwalimu wese udafite impamyabushobozi y’uko yize kwigisha azajya ahabwa inguzanyo yo kwishyura bitarenze tariki 31/12/2019”.
Bakomeza bavuga ko mu gihe afite ubwizigame buri hejuru y’inguzanyo asaba, ashobora guhabwa inguzanyo yo kwishyura mu gihe inguzanyo yasabye isanzwe yishyurwamo, kuko avuye mu kazi bwa bwizigame bwe bwakwishyura ya nguzanyo.
Bavuga kandi ko umwalimu wese udafite impamyabumenyi yo kwigisha wamaze guhabwa inguzanyo yo kwishyura mu gihe kirenze tariki ya 31 /12/2019, kandi amafaranga yahawe akaba ari hejuru y’ubwizigame bwe, nta yindi nguzanyo yemerewe guhabwa uretse avansi ku mushahara [overdraft].
Ibi bikaba byaratangiye kubahirizwa guhera tariki ya 20 Nzeri 2018.
Koperative Umwalimu Sacco yashinzwe mu mwaka wa 2008 ku gitekerezo cya Nyakubahwa Perezida wa Repubulika Paul Kagame, hagamijwe gufasha abarimu kwivana mu bukene.


text:
Niba ufite telefone cg Tablet cg ikindi kintu cyose gikorera kuri system ya Android, ushobora kuba waragerageje gukuraho(download) amavidewo bikanga, Kurikiza aya mabwiriza ubikore
Niba wifuza gukura videwo kuri youtube wifashishije telefone yawe bikunze kugorana cyane, kuko programme zose zabaga kuri Google Playstore zakuraga amashusho agenda kuri youtube zose zarahagaritswe, gusa hari uburyo ushobora kubigenza bitakugoye ukoresheje bumwe muri ubu buryo bubiri,
- Fata programme yitwa Tubemate hano: http://tubemate.net/ ubundi uyensitare muri telefone yawe, uyifungure uhitemo YOUTUBE cg wandikemo urundi rubuga rw’amavidewo wifuza urwo arirwo rwose, urufunguriremo, hanyuma ukine video wifuza urahita ubona uburyo bwo kuyifata ukanze kuri Buto(button) isa icyatsi iri buhite iza hejuru, hanyuma uhitemo ubwoko bwa videwo ushaka ukandeho uyikureho ako kanya, irahita iza ijye muri folder yitwa VIDEOS muri telefone yawe ujye uyireba igihe ushakiye. ( Wifuza kuyifata mu buryo bwihuse wakanda HANO – TUBEMATE, ariko wifuza verisiyo igezweho wasura urubuga rwa tubemate.net )
- Uburyo bwa kabiri ni ugusura urubuga rwa videoder.net , ugafataho porogarame ya videoder ukanze kuri “Download Now“, ubundi ukayensitara muri telefone yawe, yamara kugeramo ukayifungura ugakanda kuri “Search” ugashakisha icyo ukeneye cg ugakanda kuri “Browse” ukinjira mu rubuga rwa videwo rwose wifuza, Iyo umaze kubona videwo wifuza uhita uyikandaho ukabona amoko yayo yose munsi y’ijambo “DOWNLOAD LINKS” hariho na capasite yayo (uburyo ingana), urugero: 10MB, ugahitamo iyo ushaka ukayikandaho, ukiyikandaho ihita itangira kujya kuri telefone yawe ako kanya (ndetse iyo ushatse ubwoko bwa audio ukanda kuri .MP3), bihita byibika muri folder yitwa “videoder” kuri memwari ya telefone yawe akaba ariho uzajya uyikinira igihe cyose ubishatse.( Wifuza kuyifata mu buryo bwihuse wakanda HANO – VIDEODER, ariko wifuza verisiyo igezweho wasura urubuga rwa videoder.net )


text:
Alex Kanyankore wigeze kuba Umuyobozi Mukuru wa Banki y’u Rwanda itsura Amajyambere (BRD) yatawe muri yombi nk’ uko byatangajwe n’ Urwego rw’igihugu rushinzwe ubugenzacyaha mu Rwanda (Rwanda Investigation Bureau-RIB)
RIB yatangaje ko Kanyankore Alex akurikiranyweho ibyaha by’itonesha no kwakira impano kugirango atange serivisi (favoritism and receiving illegal benefits in order to offer a service). Ibyo ngo yabikoze igihe yari akiri umuyobozi.
Mu Kuboza 2017 nibwo byatangajwe ko Kanyankore yirukanywe ku buyobozi bwa BRD. Aka kazi yagatangiye muri 2013 agasoza muri 2017.
Alex Kanyankore yagizwe Umuyobozi Mukuru wa BRD asimbuye Jack Kayonga wayiyoboye kuva muri 2009 kugeza muri Kamena 2013.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Kwakira impano ni ukurya Ruswa.Igitangaje nuko abantu bakize barya ruswa,kubera gushaka gukira cyane.Nyamara muli 1 Timote 6:6,Imana idusaba "kunyurwa" n’ibyo dutunze (contentment).Imana ivuga ko gukira cyane ari "umuzi w’ibibi byinshi.Ndetse ubukire butubuza gusinzira nkuko Umubwiriza 5:12 havuga.Umuntu wese ushaka IBYISHIMO nyakuri,ashaka imana cyane,ntatwarwe n’ibyisi.Ikindi kandi,abantu bose bakunda ibyerekeye imana,bazahembwa ubuzima bw’iteka muli paradizo iri hafi cyane .Niba dushaka ubuzima bw’iteka,ntitukibeshye ko ubuzima gusa ari amafaranga,shuguri,politike,etc...Kubera ko abo byatwaye,akaba aribyo baheramo,imana ibafata nk’abanzi bayo nkuko Yakobo 4:4 havuga.Bityo bakazabura ubuzima bw’iteka kandi ntibazazuke ku munsi w’imperuka wegereje (Abagalatiya 6:8).


text:
Umugabo wanjye arashaka kuzana abana 2 yabyaye hanze ku ngufu
Umwe mu basomyi aragisha inama ku kibazo cy’umugabo we ushaka kuzana abana yabyaye hanze mu rugo ku ngufu umugore atabishaka. Dore uko yanditse :
“Njye ndi umumama mukuru 50 ans, maranye n’umugabo wanjye imyaka 24 dufite abana batatu b’abahungu. babiri bakuru bari muri kaminuza. Vuba aha, umugabo wanjye yambwiye ko afite abandi bana 2 kandi ko yafashe icyemezo cyo kubazana ngo mbarere. umwe afite 8ans undi 6ans. Ikibazo nagize gikomeye rero ashaka kubikora ku itegeko, nta kazi afite hashize imyaka itanu adakora ukabona nta n’ubushake afite bwo kugashaka cyangwa kwita ku rugo. Njye ndakora ninjye umenya buri cyose urugo rukeneye. Ikibabaje rero niwe wangiriye inama yo kubyara bake bitewe n’ubuzima bugoye twari dufite. nanjye mungire inama.”
Niba kandi nawe ufite ubuhamya cyangwa inama ushaka kugisha twandikire kuri agasaromagazine@gmail.com
photo : google
Ibitekerezo byanyu
-
Imana ishimwe ko ufite akazi. uzabyange rwose noneho uzamuhe uburenganzira abafashirize kuri ba nyina. none se yumva ko azajya abyara wowe ukarera ? njye sinabyemera rwose. ntanubwo aca bugufi ngo yumve ko yagukoshereje ngo murerere ku itegeko kubera iki se ?
abana bawe ni bakuru muzicarane nabo muganire muri kumwe buriya nabo hari uko babibona.
-
-
Ariko kuki abagabo bakidufata uko biboneye ?? jye narumiwe pe. Umva nshuti jye inama nakugira ni iyi :
Yiguhatira kurera abo bana nkaho yagiye kubabyara mwabyumvikanyeho !! none se yabanje kumenyesha abana bawe ko abo bandi bahari kdi ko agiye kubazana mu rugo, ngo yumve uko babyakira. reka rwose yigufatirana ngo akugereke ho uwo mutwaro. none se sinumva ari bakuru kuki batagumana na ba nyina akajya abafashiriza iyo nubwo nabyo birimo risk ? oya nabanze ace bugufi mu biganireho atuje atari ukuza kugutegeka nkaho yababyaye yabanje kubikumenyesha !! jye abagabo biki gihe barandwaza rwose !!
-
Turavuga abana 2 ku mugore umwe cg babiri batandukanye ?
Uko biri kose ntabwo umugabo yagutegeka kurera abana yabyaye hanze, abo bana bafite ba nyina nashake akazi hanyuma abafashirizeyo. Nibwira ko impamvu ashaka kubazana aruko adshaka kubafasha kandi ba nyina bakaba bamusaranye.
Ubundi se kuki ashaka kwambura abana nyina cg ba nyina akabazanira mukase kandi yarababyaye aguciye inyuma ? Njye ibi sinjya mbyemera. umwana ufite nyina ntaba agomba kurerwa nundi muntu. Madame kandi ntunyumve nabi ngo ndagucira urubanza nkaho utari umubyeyi warera abo atabyaye ahubwo ndavuga ko turi abantu. udashaka kurera abo bana kubera icyo bakwibutsa utongeyeho ko nta bushobozi ufite sinagutera ibuye.
Ise nashake akazi arere abana be. Mu bindi bihugu iyo ni impamvu ya gatanya pe. Sinkugira iyo nama ariko ndashaka kuvuga ko ibyo ari ibintu bikomeye kandi umugabo atakwikakaza ngo abyare afate icyemezo azane urere. ubundi se wabwirwa niki ko ari abo gusa afite.
ikindi tutakwiyibagiza abo bana bazagufata nka nde ? nibakwanga se bizagenda bite ku mpande zombi ? urambwira ko abana bakuze bazi ba nyina ubakurayo uyu munsi bagakunda uwo basanze ? ibyo nibyo bizana amacakubiri mu miryango kubera ubunebwe no kwikunda bya bamwe.
kandi rero abawe warabareze barakuze none ujye kandi gusubira mu kurera abana bato ? mbere yuko ufata icyemezo ugomba kureba ko ubishoboye. kuko nubageza mu rugo se uwo mugabo azajya agufasha kubitaho cg azaheruka abageza aho ?
Nubyanga sinakuveba kuko burya nimwemera gukora ikintu ujye ubanza wiyemeze ko uzagikora neza uko ushoboye. Iyo utagishoboye kandi urakireka ubuzima bugakomeza.
-
-
-
Reka reka kurera biravuna nabarerane n’abo bababyaranye. Hejuru y’ubuhemu bagukoreye ugerekeho no kujya ku kazi ko kurera abababyaye bigaramiye !!! Ntuzabyemere rwose byagutera umutima mubi. Abagabo bajye bashoza urugamba banarurwane. Ariko abagore baragowe koko !!!Ubu hari umugore wabyara abana 2 hanze akaba akirurimo ? Umugabo yaba yaratse gatanya kera yaramuhinduye ruvumwa. Umva nkunda abana ariko abo bo ndumva ntabona imbaraga zibarera. Afite ingeso ikabije rwose ahubwo witegure n’abandi bari inyuma
-
Abagore ni ingorwa pe !uzamusabe kwicarana na abana be bose ababwire ibyo arimo kugusaba nabikora uzumva abana icyo bavuga ,bazakubaza icyo ubitekerezaho uzahite umuhakanira n,umutima mwiza uvuge ko imyaka ugezemo utagifite intege zo kwita ku bana bato ko ibyiza yashaka akazi akabasha kubitaho bari kumwe na ba nyina.courage abafite ibibazo by’abagabo babyaye hanze turi benshi gusa kwihangana birubaka ubundi iminsi ikisunika ugakora inshingano zawe ibindi Nyagasani akagukomeza


text:
Ni iki abahanuzi bari baravuze ku ivuka rya Yesu Kristo?
Kuva umuntu yacumura icyaha kikamutandukanya n’Imana, Imana yahise ishaka inzira yatuma muntu yongera gusabana na yo, maze yohereza umwana wayo w’ikinege Yesu Kristo kugira ngo amucungure.
Hashize imyaka irenga 2000 isi ibonye uwo mucunguzi wari warahanuwe n’abahanuzi batandukanye ko ari we uzacungura isi, ubwami bwe bukaba ubw’amahoro buhuriza abantu hamwe.
Agakiza.org twagerageje ku bakusanyiriza abahanuzi bari baravuze ku mwana wari kuzavuka n’ubwami bwe uko bwari kuzaba bumeze.
1.Yesaya
Umuhanuzi Yesaya yabayeho mu kinyejana cya 8 mbere ya Yesu Kristo, mu byo yahanuye yavuze ko umwana wari kuzavuka ari we mucyo wari kuvira amahanga ndetse akomora abafite imitima ibabaye. Mu buhanuzi bwe yavuze ko :
Yesu yari kuzabyarwa n’isugi. “Ni cyo kizatuma Uwiteka ubwe ariwe uzabihera ikimenyetso .Dore umwari azasama inda, azabyara umwana w’umuhungu amwite Imanweli.” (Yesaya 7:14).
Yesu ni we butumwa bwavuye kuri Yakobo, bugera kuri Isirayeli. (yesaya:9:7)
Yesu ni we jwi ry’urangururira mu butayu (Yesaya 31:15)
Ni we shami ryari kuzakomoka mu muryango wa Yesayi. (Yesaya:11:1)
Yesu ni we wari kuzana umucyo mu isi (Yesaya: 9:1-2)
Yesu ni we wari kuza kuvura abafite ibikomere byo mu mutima.( Yesaya:61:1-2)
2. Daniyeli
Imana yari kuzimika ubundi bwami butazarimbuka iteka ryose. Daniyeli 2:44
3.Mika:
Umuhanuzi Mika yahanuye ko Yesu Yagombaga kuvukira I Betelehemu . (Mika 5:1-2)
4.Hoseya
Umuhanuzi Hoseya yahanuye ko Yesu yagombaga guhungishirizwa muri Egiputa.
(Hoseya 11:1)
5. Yeremiya
Kuvuka kwa Yesu kwatumye hari abana bagombaga gupfa kubwe.( Yeremiya:31:15)
6.Malaki
Yesu yategerejwe nk’umuhanuzi Eliya ( Malaki 3:23)
7. Mose
Yesu yagombaga guturuka mu rubyaro rw’Aburahamu (Itang:12:3 , Itang 22:8)
Yesu yari guturuka mu gisekuru cya Isaka. ( Itang:17:19, 21:12)
Yesu yari kuzabyarwa n’umugore ( Itang:3:15)
Yesu yari kuzaturuka mu gisekuru cya Yakobo( Kubara: 24:17)
Yesu yari guturuka mu bwoko bwa Yuda kandi amahanga yose niwe yari kuzumvira.( Itang .49:10).
Yesu yari kuzaba umuhanuzi ( Gut :18:15)
Bakristo benedata ,Yesu yaje ku bwacu, niwe watuzaniye agakiza.Tugomba kumuha icyubahiro kimukwiye duharanira kuzabana na we ubuzima yaduteguriye.
Imana ibahe umugisha
Mugire Noheri nziza n’umwaka mushya muhire


text:
Abahinzi b’urutoki rwa kijyambere bo mu karere ka Gisagara, Umurenge wa Ndora mu kagari ka Gisagara, birahira urutoki kuko rwabafashije guhindura imibereho no kwiteza imbere.
Abahisemo guhinga insina za kijyambere bavuga ko hari byinshi bamaze kugeraho bitewe n’uko ibitoki beza bitabura isoko. Abandi na bo bashoboye kurihira abana babo amashuri, abayarangije biteguye gutanga umusaruro mu muryango nyarwanda.
Rwabukwisi Vianney ni umusaza w’imyaka 59. Atuye mu murenge wa Ndora, arubatse, afite abana barindwi. Ni umuhinzi w’urutoki rwa kijyambere. Umurima we ungana na hegitari eshatu.
Ataratera urutoki rwa kijyambere ngo yari umuturage usanzwe utagize icyo yimariye gikomeye. Ati: “Mbere nari umuhinzi w’urutoki rusanzwe. Nengaga inzoga ariko nakuragamo amafaranga make cyane, ku buryo no kwigisha abana bitari binyoroheye.”
Nubwo yabonaga amafaranga make, ni umusaza ufite icyerekezo, byatumye akarere kamuha hegitari eshatu azihingamo urutoki rwa kijyambere.
Agira ati: “Ubuyobozi bwacu bwadushishikarije guhinda insina za kijyambere. Narabyumvise ariko ubutaka bwari buto. Akarere kampaye hegitari eshatu nteramo insina 3600, kuko hari habonetse uruganda ruzajya rutugrira ibitoki.”
Rwabukwisi akomeza atangaza ko ku ikubitiro yasaruye ibitoki abonamo amafaranga ibihumbi mirongo itatu, ubundi atarigeze ayabona. Ubu avuga ko iyo ibitoki byeze neza, nibura abona toni eshanu, zingana n’amafaranga y’u Rwanda ibihumbi Magana atanu na mirongo itanu.
Avuga ko urutoki rwaufashije kugera kuri byinshi birimo kurihira abana be amashuri, yaguze isambu y’amafaranga ibihumbi Magana atatu na mirongo itanu, ikibanza cy’ibihumbi Magana ane na mirongo inani ateganya kubakamo inzu y’ubucuruzi, anagura ishyamba ry’agaciro k’amafaranga ibihumbi mirongo itandatu.
Agira ati: “Uruganda rwanyigishije gukora. Ubu natangiye gukorana na banki, kuko amafaranga banyishyura anyura kuri konti yanjye. Sinjya mfata amafaranga mu ntoki.”
Irambona Dieudonné, arangije kwiga kaminuza mu mashanyarazi. Avuga ko guhinga urutoki rwa kijyambere kw’ababyeyi be byatumye yiga nta ngorane afite zo kubona ibikoresho, kuko ishami yakurikiye risaba byinshi.
Agira ati: “Tutarahinga urutoki rwa kijyambere, kubona ibikoresho by’ishuri ntibyari binyoroheye, ariko uru twateye rwatangiye kwera ibibazo byinshi birahunga.”
Kubwimana Alphonse, umukozi ushinzwe umusaruro mu ruganda rw’akarere ka Gisagara rwega urwagwa (GABI LTD: Gisagara Agrobusiness Industry Ltd), ubwo urwo ruganda rwasurwaga n’Ikinyamakuru Panorama, yatubwiye ko umuturage uzanye ibitoki ku ruganda ahabwa amafaraga ijana na cumi (110Frw) ku kilo, na ho uwo basanze mu rugo agahabwa mirongo icyenda (90Frw).
Avuga kandi ko uruganda rukenera toni 250 ku nshuro imwe ariko kubera ko ibitoki byo mu karere ka gisagara byonyine bidahagije, bajya gushaka ibindi mu turere twa Gatsibo, Kamonyi, Muhanga na Nyamasheke.
Mu rwego rwo gukemura iki kibazo cy’umusaruro udahagije w’ibitoki, Umuyobozi w’Akarere ka Gisagara, Rutaburingoga Jérôme, agira ati: “Buri mwaka duhinga hegitari magana atanu z’urutoki, kugira ngo tubone uko dukemura ikibazo cy’ibitoki byo mu nganda. Dukangurira n’abaturage gufata neza izo bafite no gutera insina za kijyambere.”
Ubukungu bw’Akarere ka Gisagara bushingiye ku buhinzi, akaba ari muri urwo rwego abaturage bakangurirwa kuva ku buhinzi bw’urutoki rwa gakondo bakitabira urwa kijyambere, kugira ngo bashobore guhaza inganda bafite zitunganya ibikomoka ku bitoki, kandi na bo bashobore kwiteza imbere.
Rwanyange Rene Anthere


text:
Ku wa 2 w’icya 27 Gisanzwe B, 9 ukwakira 2018
Ga 1, 13-14; Lk 10, 38-42.
Bantu b’Imana, Kristu Umucunguzi kandi Umuvunyi uhoraho nahorane namwe!
Bakristu namwe mwese mushakashakana Imana umutima utaryarya, amasomo ya liturujiya y’uyu munsi ni impanuro ikomeye itwereka ko uwo Imana yigombye ngo ayibere intumwa ntaho yayicikira kabone n’iyo yabanza kuyitoteza, akinangira rwose, ukuboko kwayo ikurambura rimwe gusa ikakuroba ikakwerekeza mu nzira yayo. Urugero dufite ni urwa Sawuli waje guhinduka Pawulo Mutagatifu ku bw’ineza y’Imana n’Impuhwe zayo, maze akiyemeza kuyitangira no kuyamamaza mu bandi ku bwa Yezu Kristu Umucunguzi we kandi ashyigikiwe n’imbaraga za Roho Mutagatifu!
Ubuhamya bwa Pahulo, nibubere buri wese impamvu yo kubaduka maze yinjire mu ruhando rwo gutangariza abandi Inkuru y’Umukiro w’Iteka. Muntu w’Imana, wikwigaya, ishyaka ufite mu byo ukora ryerekeze no mu bya Nyagasani. None ntubona uko Pawulo Mutagatifu yabigenje: igihe ahuye na Yezu akamwihishurira wese ishyaka ryose n’ubuhanga bwe bwose yagaragazaga mu gutoteza abayoboke ba Kiliziya yabyerekeje mu kwamamaza Kristu wazutse maze abanyamahanga bahindukirira Imana ari benshi!
Muntu w’Imana, wenda nawe waba wifitemo ishyaka ryo kurwanya Iyobokamana witwaje umwanya waba ufite (haba mu buyobozi, haba mu ruhando rw’abaherwe muri iyi si, haba mu bakwirakwiza inyigisho zigamije gusenya muntu zimwumvisha ko yihagije kandi ko ifaranga n’ubutegetsi byonyine ari byo bitanga amahoro n’amahirwe,…): none ni iki ubura ngo imbaraga ukoresha muri iyo nzira uzishyire ku murimo w’Imana? Ko yaguhaye ubwenge bwayo kuki uyima ubwawe? Ko yaguhaye umutima wayo kuki uyima uwawe? Ko yaguhaye amaguru yayo kuki uyima ayawe? Ko yaguhaye umunwa wayo kuki uyima uwawe? Ko yaguhaye amaboko yayo kuki uyima ayawe? Muntu w’Imana ngusabye gusubiza ugatima impembero maze nka Pawulo ukabadutuka urwanira Yezu Kristu Umucunguzi wawe. Ngicyo icyo nkwifuriza kwigira kuri Pawulo Mutagatifu uyu munsi. Ntiwiteshe kandi kurebera ku rundi rugero Yezu aguhaye mu ivanjili ye.
Muntu w’Imana, Yezu arakwereka na none ko bidahagije guhibibikana nta kanya umuha: ni ngobwa kugira umwanya wihariye wo kwihererana na We kugira ngo utazavaho umuhimbira cyangwa umubeshyera ukavuga ibyo atagutumye, bityo ukaba winjiye mu rwego rw’abahanurabinyoma. Mu kiganiro cyiza Yezu yagiranye na Marita ntasuzugura ubutumwa akora gusa arerekana ko umurimo wagira icyanga ufite isoko muri we, ni nk’aho yamubwiye ati: “Marita ingabire yanjye iraguhagije, ibyo wakora byose utamurikiwe nanjye nta mbuto nzima byatanga” akungamo ati “utaraganiye na Se ntamenya icyo sekuru yasize avuze”.
Muntu w’Imana, ndakwifuriza kunga ubumwe na Kristu ukamutega amatwi y’umutima, maze ukabona imbaraga zo kwita ku murimo we, kugira ngo uzaronke umurage ukwiye. Bikira Mariya, Umwamikazi wa rozari ntagatifu kandi Nyina wa Jambo, we wamenye gutega amatwi ubutumwa bw’Imana, aguhakirwe nawe unezwe no kumva Kristu kandi umukurikize.
Padiri NKUNDIMANA THÉOPHILE.


text:
Igihe cyo kuvuga ko tudashoboye cyararangiye – Abatabona
Ubuyobozi bw’Ubumwe Nyarwanda bw’abatabona (RUB), buhamya ko igihe cyo kuvuga ko utabona ari umuntu utishoboye cyarangiye kuko hari byinshi akora ndetse akanafasha n’ababona.
Byatangajwe ubwo urubyiruko rufite ubumuga bwo kutabona rwifatanyaga n’abandi mu kwizihiza umunsi mpuzamahanga w’urubyiruko wabaye kuri uyu wa 11 Kanama 2018, igikorwa cyabereye mu kagari k’Amahoro mu murenge wa Muhima muri Nyarugenge, kikaba cyatangijwe n’umuganda.
Umuganda bakoze wari uwo gukura imyanda yari iri muri ruhurura yo mu mudugudu wa Nyarurembo mu kagari k’Amahoro n’ahandi mu mihanda, nyuma bashyikiriza ubuyobozi bw’ako kari amafaranga yo kwishyurira mituweri abantu 50 batishoboye.
Umuyobozi wa RUB, Dr Patrick Suubi, ntiyemeranya n’abavuga ko utabona ari umuntu utishoboye kuko hari byinshi yakora agafasha n’abandi.
Agira ati “Urubyiruko rwacu rutitaye ku bumuga rufite rwateranyije amafaranga ibihumbi 150 rwishyurira mituweri abatishoboye 50 bo muri aka kagari. Bivuze ko igihe cyo kuvuga ko utabona ari umuntu utishoboye cyarangiye, turakora tukiteza imbere tugafasha n’abandi barimo n’ababona”.
Yongeraho ko icyo bakeneye ari ugufashwa kwifasha, abashoboye kwiga bakiga bakabona akazi bagakora nk’abandi.
Umwe mu bagiye kwishyurirwa mituweri udafite ubumuga, Rwakayiro Alice, yavuze ko yatunguwe cyane n’igikorwa yakorewe.
Ati “Birantunguye cyane kumva ngo abafite ubumuga bwo kutabona batwishyuriye mituweri, ni ikintu cyankoze ku mutima. Hari benshi bafite ubushobozi batakora igikorwa nk’iki, aba rero ndabashimiye cyane kuko bangobotse n’abana banjye, cyane ko nari narananiwe kwiyishyurira”.
Safari William, uyobora urubyiruko rw’abafite ubumuga bwo kutabona mu Rwanda, we avuga ko gufasha kuri bo ari ibisanzwe.
Ati “Gufasha kuri twebwe birasanzwe, gusa byitwa ibidasanzwe kuko bikozwe n’abatabona kuko muri sosiyete ahubwo bumva utabona agomba gufashwa. Ibyo twarabirenze, natwe dufite uruhare mu kubaka igihugu cyacu”.
Arongera ati “Nk’ubu twakoze umuganda nk’abandi kuko dufite imbaraga z’umubiri n’ubwonko bukora neza, kuba tutabona ntibivuze ko ibindi bice by’umubiri bidakora”.
Umuyobozi wungirije w’akarere ka Nyarugenge ushinzwe imibereho myiza y’abaturage, Ndayisenga JMV, yavuze ko urwo rubyiruko rukwiye kubera urugero abandi.
Ati “Mwakoze igikorwa gikomeye, abo twumvaga ko tugomba gufasha ni bo bahindukiye bafasha abatishoboye. Gufasha ntibisaba ubushobozi burenze, bisaba umutima mwiza ari wo tubashimira. Mituweri 50 batanze hari abo zifitiye akamaro, uru rubyiruko rukwiye kubera urugero abandi”.
Uyu munsi ubusanzwe wizihizwa ku italiki 2 Kanama ariko u Rwanda rukaba rwarahisemo kuwizihiza uyu munsi, ukaba ufite insanganyamatsiko igira iti “Rubyiruko twisanzure twiyubaka”.


text:
Rwanda | Nyabihu: Bitabiriye gukemura ibibazo by’abaturage binyuze muri komisiyo y’akarere ibishinzwe ndetse n’inteko y’abaturage
Komisiyo yicaranye n’abaturage bafite ibibazo by’imanza zitarangizwa muri Muringa Mu rwego rwo guca akarengane, amakimbirane, ibibazo bitandukanye More...
Ruhango: inteko y’abaturage ifasha ubutabera guhosha amakimbirane
Ubuyobozi bw’umurenge wa Byimana mu karere ka Ruhango, buravuga ko inteka y’abaturage imaze gutanga umusaruro ushimishije mu gukemura amakimbirane abera mu ngo. Abaturage bari mu nteko y’abaturage Inteko More...
Nyamasheke: Guverineri Kabahizi yasuye akarere ka Nyamasheke mu rwego rwo gutangiza icyumweru cyahariwe inkiko gacaca
Mu rwego rwo gutangiza icyumweru cyahariwe inkiko gacaca kibanziriza gusoza ku mugaragaro inkiko gacaca ku rwego rw’igihugu, umuyobozi w’intara y’iburengerazuba Kabahizi Celestin yasuye umurenge More...
Rwanda: Nyanza: RGB yanyujije abayobozi b’akarere mu cyuhagiro
Ikigo cy’igihugu gishinzwe imiyoborere myiza (RGB) mu magambo ahinnye y’icyongereza cyanyujije  abayobozi mu nzego zitandukanye zikorera mu karere ka Nyanza mu cyuhagiro binyuze mu gikorwa More...
Guverineri Kabahizi arasaba abagize inama njyanama gusobanukirwa inshingano zabo
Guverineri w’intara y’Iburengerazuba Kabahizi Celestin arasaba inama njyanama y’akarere ka Rubavu gusobanukirwa neza uruhare rwayo mu iterambere n’imikoranire yayo n’izindi nzego. Ibi More...
Gakenke : Barihanangiriza abunzi basaba inzoga y’abagabo kugira ngo bakemure ibibazo by’abaturage
Umuyobozi w’akarere, Nzamwita Deogratias arihanangiriza bamwe mu bunzwi bo mu karere ayobora basaba inzoga y’abagabo kugira ngo bakemure ibibazo by’amakimbirane bagezwaho n’abaturage. Avuga More...
Abayobozi b’Utugari badakora neza bahombya Rwamagana
Inteko y’Akarere ka Rwamagana yateranye kuwa 6 Mata uyu mwaka yikomye Abanyamabanga Nshingwabikorwa b’Utugari ivuga ko badakora neza akazi bahawe, bikaba bitera abantu byibura 40 kudakora akazi kabo More...
“Ibibazo by’u Rwanda bizakemurwa n’abana barwo†Bosenibamwe
Umuyobozi w’intara y’amajyaruguru arakangurira abanyarwanda kurushaho gufata iyambere bakikemurira ibibazo igihugu cyabo gifite, kuko amateka agaragaza ko amahanga ntacyo yafashije. Bosenibamwe Aime, More...
Guverineri w’Iburasirazuba yahigiye gukemura ibibazo by’abarokotse Jenoside kurenza 100%
Guverineri Uwamariya aravuga ko ibibazo by’abarokotse jenoside bikwiye gukemuka kurenza 100% Guverineri w’Intara y’Iburasirazuba, madamu Uwamariya Odette yemereye abarokotse jenoside muri iyo More...
Gatsibo abacitse ku icumu rya jenoside batishoboye basafashwa mu kwezi kw’icyunamo
Abantu 107 nibo bamaze kugaragara ko bacyeneye gufasha mu gihe cy’umwezi kw’icyunamo mu karere ka Gatsibo ariko ngo bashobora no kurenga kuko mu mirenge hashobora kuboneka n’abandi. Gusa  Mu More...


text:
Korali Intumwa ya ADEPR Muhoza yakoze mu nganzo ishyira hanze indirimbo ihumuriza Abanyarwanda muri ibi bihe byo kwibuka-Audio
Yanditswe na
9 April 2018 saa 23:55'
Kuva tariki ya 07 mata 2018, mu Rwanda hatangiye icyunamo cyo kwibuka ku ncuro ya 24 jenoside yakorewe ABATUTSI mu Rwanda mu 1994, mu kwifatanya n’abanyarwanda Korali Intumwa yo mu karere ka Musanze kuri ADEPR Muhoza yashyize hanze indirimo yitwa"Twibuke twiyubaka dusigasire ibyo twagezeho" yo kwihanganisha no kwifatanya n’abanyarwanda muri ibi bihe by’icyunamo.
Korali Intumwa ya ADEPR Muhoza yahumurije Abanyarwanda ibinyujije mu ndirimbo bise "Twibuke twiyubaka dusigasire ibyo twagezeho"
Korali Intumwa ikorera umurimo w’Imana mu ntara y’amajyaruguru mu karere ka Musanze mw’itorero rya ADEPR Muhoza muri ibi bihe Abanyarwanda bibuka ku nshuro ya 24 Genocide yakorerewe Abatutsi mu mwaka w’i 1994 yashyize hanze indirimbo ihumuriza Imitima y’ibabaye irimo ubutumwa bwo kubwira abantu ko ibyiza byose u Rwanda rugezeho bikomoka ku Mana yaduhaye ubuyobozi bwiza bityo "Twibuke twiyubaka dusigasire ibyo twagezeho dukomeze urugendo imbere ni heza".
Ni indirimbo ihamagarira abantu kwihangana no gukomera kandi ikamenyesha abantu ko hakiri icyizere n’ibyiringiro byo kubaho kandi umuntu akabaho neza kuko imbere ari heza kandi ko Imana yahaye u Rwanda ubuyobozi bwiza bityo ko hamwe nabwo imbere y’abanyarwanda ni heza.
Nk’uko tubikesha umuyobozi w’iyi chorale Bwana Bizimana Jean Baptiste agira ati:"Iyi ni indirimbo twayihimbye tugendeye ku bihe u Rwanda rurimo byo kwibuka jenoside yakorewe Abatutsi muri 1994,yafasha abantu kwihangana no gukomera muri ibi bihe" kuko irimo amagambo ahumuriza kandi akomeza ".
Bati:Abanyarwanda twanyuze mu bihe bigoye Jenocide yakoerwe Abatutsi muri 1994 bazira uko bavutse tubibuke tuniyubaka dusigasire ibyo twagezeho dukomeze urugendo imbere ni heza kandi twebwe abanyarwanda ntitwari tuzi ko amahoro n’umutekano ntitwari tuzi ko bibaho none ubu u Rwanda ruragendwa rwose ntawundi tubikesha ni Imana yatubereye ikibatsi cy’urumuri rutumurikira ukaduha ubuyobozi bwiza bityo dukwiye kwibuka twiyubaka dusigasira ibyo twagezeho tugakomeza urugendo kuko imbere ni heza.
Korali Intumwa ya ADEPR Muhoza imaze imyaka 20 ibonye izuba
Korari Intumwa ikorera umurimo w’Imana mu ntara y’amajyaruguru mu karere ka Musanze mw’itorero rya ADEPR Paruwasi ya Muhoza ku mudugudu w’ikicaro cy’iyi Paruwasi imaze imyaka 20 ibonye izuba kuko yatangiye umurimo w’Imana kuva mu mwaka 1995 iyobowe na Leonard NSABIMANA, ikaba yaratangiye mu rwego rwo kumenyereza abakiristo hakoreshwa indimi z’amahanga cyane igiswayire n’igifaransa.
Abayobozi bayiyoboye dore uko bagiye bakurikirana: NSABIMANA Leonard, Rhayisha Jonas, Mugabo Benjamin, Gasana Evariste, Umuhoza Jean Claude na Bizimana Jean Baptiste akaba ari nawe ukiyiyoboye. Muraba bamwe ni aba pasteur abandi ni abavugabutumwa kuko intumwa yakunze kurambagizwamo aba pasteur.
Korari yakoze ingendo ngari nk’igiterane cyabereye Butaro ho muri Burera hari hazwiho amateka ya Nyabingi, Igiterane cya Kigali/Gikondo, Nyagatare, Rubavu/Bethel n’ahandi henshi.
Korali Intumwa muri iyi myaka yose yagiye itera imbere mu buryo bwose yaba ubusanzwe ndetse no mubuzima bw’umwuka n’ukuvuga ko bafashanya hagati yabo,gufasha abatishoboye ,gusura abarwayi n’ibindi bikorwa byinshi by’ikorabutumwa rinyuze mukugira neza nkuko Yesu yasigiye itorero umurage w’urukundo ndetse yanateye intambwe mu minsi ishize mu ndirimbo nyinshi yahimye ifite zikora ku mitima y’abantu yamuritse Album ya mbere bise ngo "Ntawera nk’Uwiteka " bamuritse mu gitaramo gikomeye cyabaye kuwa 04 Werurwe 2018.
UMVA IYI NDIRIMBO YUJE AMAGAMBO YIHUMURE:


text:
Mu ndirimbo yitwa "Irahari" , Esther Niyifasha akoresheje inanga yanejeje abakunzi b’indirimbo zihimbaza Imana
Kuri iki cyumweru taliki ya 19/ 08 umukirigitanangakazi Niyifasha Esther muri studio za Magic Fm yakirigise umurya w’inanga ahimbaza Imana, bikora abantu benshi ku mutima, byumwihariko n’ abakunzi b’umurya w’inanga.
Ishako, Umwironge,Nebelu n’inanga ni ibikoresho bya gakondo byifashishwaga kera mu gihe habaga habaye ibirori bikomeye abantu bishimiye ibyo Uwiteka yabakoreye.
Bibiliya itubwira uburyo abagore babyiniye Imana ubwo bamaraga kwambuka inyanja itukura, Imana ibakijije ingaba za Egiputa.
" Kandi Miriyamu umuhanuzikazi mushiki wa Aroni, ajyana ishako, abagore bose barasohoka bamukurikira bafite amashako babyina. 21Miriyamu akabikiriza ati “Muririmbire Uwiteka kuko yanesheje bitangaje, Ifarashi n’uwo ihetse yabiroshye mu nyanja.” (Kuva 15:20-21)
"Mwa bakiranutsi mwe, Mwishimire Uwiteka, Gushima gukwiriye abatunganye. Mushimishe Uwiteka inanga, Mumuririmbirire ishimwe kuri nebelu y’imirya cumi. Mumuririmbire indirimbo nshya, Mucurangishe inanga ubwenge, Muyivugishe ijwi rirenga. Kuko ijambo ry’Uwiteka ritunganye, Imirimo ye yose ayikorana umurava. Akunda gukiranuka n’imanza zitabera, Isi yuzuye imbabazi z’Uwiteka. " (Zaburi 33: 1-5)
Esther Niyibikora ni uwa kabiri mu gihugu mu bahanzikazi bacuranga bakoresheje inanga. akaba ari umuvandimwe wa Deo Munyakazi nawe wamenyakanye cyane mu ruhando mpuzamahanga kubera gucuranga inanga
Umva indirimbo "Irahari" by Esther Niyibikora
Umva indirimbo nshyashya ya Musaza wa Esther. "Izabikora" by Munyakazi Deo


text:
_____________________________
Ijambo cy’Icyunamo 2014.
Soma ibikurikira...
« Ibyabaye mu Rwanda mu myaka yashize mwese murabizi n’uburyo byaduhekuye murabyibuka, bigomba rero kutubera isomo rikomeye, maze tukirinda icyatuma u Rwanda rusubira mu myiryane, intambara nkizahitanye abavandimwe bacu n’inzirakarengane nyinshi kuburyo ntamunyarwanda utarapfushije abavandimwe cyangwa inshuti.
Ndabasaba nkomeje ko twakwirinda amacakubiri ayo ariyo yose yatuma abanyarwanda bongera gusubira mu myiryane cyangwa mu ntambara. Igihe kirageze ko abanyarwanda bakumvikana,bagashyirahamwe, bakabwizanya ukuri kugirango babashe kubabarirana no guharanira amahoro, ubumwe n’ubwiyunge. Ndongera gusaba abanyarwanda kwirinda gukorera m’udutsiko tugamije inyungu bwite zaba iza politiki, amoko n’uturere kuko aribyo byashyize igihugu cyacu mu kaga, bikaba aribyo byatumye u Rwanda ruhora rufite impunzi nyinshi mu mahanga. Nimutyo rero dushyire hamwe twubake ubumwe nyakuri maze duharanire ubwumvikane. Shyigikiye byimazeyo: umugambi mwiza w’amahoro wo guhuza abanyarwanda bose.
Dukwiye kwamagana udutsiko twavutsa abanyarwanda uburenganzira bwabo bwo gutaha no kuba m’urwababyaye bisanzuye. Ibihe turimo biradusaba gukorera hamwe no kumvikana maze tukabasha kunga imitima ibabaye y’abanyarwanda , kugirango dutegure ejo hazaza heza buri munyarwanda yibonamo. … » (King Kigeli V)
____________________________
*Partagez aussi ici votre opinion! Urifuza gutangaza inkuru nshya ku rubuga? Twoherereze ibi:
-Andika izina ryawe(nyaryo)
-Andika Email yawe(ikora)
-Ohereza message uvuga izina wifuza gukoresha wandika (Identifiant), kimwe n’iryo wifuza ko rigaragara kuri site (Pseudonyme niba uyikeneye), unatwibwire uwo uriwe muri make.
-Uzohererezwa message igusobanurira ibyo kubahiriza mu kwandika. Ushobora kwitabaza formulaire iri hasi mu kutwandikira. Turagutegereje!!!!
N.B. Kohereza igitekerezo cyangwa inyandiko, wakwifashisha nk’uko bisanzwe formulaire iri hejuru, cyangwa se courriel theophilem2001@yahoo.fr. Inyandiko zoherejwe zibanza icyakora gusuzumwa mbere yo gutangazwa, kugira ngo harebwe niba zitanyuranya n’intego y’iyi site. Bimwe mu bitekerezo bihinnye bishobora no gusomerwa mu gice cy’Abatwandikiye, uretse ko kubifuza guhina inyandiko urubuga rwa commentaire rukinguye kuri buri muntu wese wifuza kwandika. Gutangaza inkuru zisohoka ako kanya nabyo biremewe ku babifitiye uburenganzira. Kugira ngo ubwo burenganzira bubeho, ubasha kwandika ugaragaza icyo cyifuzo, ubundi hakabaho kumvikana kuri conditions zo gutangaza inkuru. Murisanga kuri Blog.


text:
KANDA HANO UREBE VIDEO
1. Kwishima si ukubaho udafite ibibazo gusa, ahubwo ni ukugira ububasha muri wowe bwo kwihangana no kumenya guhangana n’ibibazo ukabyikemurira, ukumva ko nta kindi wakorera ibibazo kitari ukubishakira ibisubizo byanze bikunze bikaboneka!
2. Kwiyahura si ikimenyetso cyo kubabara cyane ahubwo ni ikimenyetso cy’ubugwari bwo gutinya guhangana n’ibikomeye.
3. Kumenya kubana neza na buri wese si ukumenya gukora ibishimisha bose, ahubwo ni ukumenya kugaragara uko uri utitaye kubo bibangamira mu gihe umutima utagucira urubanza!
4. Kunyurwa si ukwemera kubaho nabi ahubwo ni ukumva ko uko uri bihagije ngo utuze ubashe gushaka uko watera imbere udafite ubwigunge no kwiheba.
5. Kubaha si ukwemera ibyo ubwiwe byose no gukora ibyo buri wese akwifuzaho, ahubwo ni ukugira ububasha bwo kwereka ugukuriye ko nawe ufite ibitekerezo n’imyumvire bizima, ushobora no kwibwiriza icyiza ukagikora kandi ukamenya guhakana mu kinyabupfura igihe usabwe icyo wumva kidakwiye!
6. Ubutwari si ukugira umutima wo kudatinya guhangana n’abo mutumva ibintu kimwe, ahubwo ni ukugira umutima wo kurwanisha ukuri ushize amanga ukakwereka abakurwanya ko ubwako nk’UKURI kwirwanira!
7. Jya ureka kuba nta munoza, niba ikintu ari cyiza jya werekana ko ugishimye kandi niba ari na kibi ukigaye.
Ndabakunda cyane!
Akakubatse kurusha utundi ni akahe?


text:
Ku wa 4 w’icya 1 Adiventi A, 07 Ukuboza 2017
Amasomo:
Isomo rya 1: Iz 26, 1-6
Zab 117 (118), 1.8-9.19-27
Ivanjili: Mt 7, 21.24-27
Mu gihe cya Adiventi dushishikariye guhimbaza cya gihe kidasanzwe Umukiza yavutse mu isi. Nk’uko buri wese abizi, kwitegura neza ni ukurushaho kuzirikana mu isengesho amabanga y’ugucungurwa kwacu. Iryo sengesho rijyanye no kwicuza ibyaha byacu, ni wo murongo Uranga imibereho y’aba-Kirisitu muri iki gihe. Nta kwibagirwa ariko ko mu bihe byose isengesho no kwicuza ibyaha ari intwaro z’umukirisitu wese.
Ni kenshi cyane dutozwa gusenga. Mu miryango y’abakirisitu b’ukuri, abana bahigira gusenga. Mu bigo by’amashuri by’abihayimana, abanyeshuri batozwa gusenga. Inyigisho nyinshi zitangwa zishishikariza gusenga. Buri cyumweru iyo padiri yigisha ashishikariza isengesho. Muri make ishuri ry’isengesho riri hose. Cyakora burya, ishuri ry’isengesho rikomera kurusha amashuri yandi tuzi. None se ko umuntu ashobora guhama mu wa mbere ubuzima bwe bwose! Gutera intambwe mu isengesho bisaba ubushake. Bigomba kwiyumvamo inyota y’ijuru. Ufite inyota agashakashaka rero, ni we mu by’ukuri ugira icyo ageraho. Ni we utera intambwe mu bukirisitu. Ni we ukomera k’uwo yemeye.
Mu mateka ya Kiliziya habonetse abantu benshi basenga bikabagirira akamaro. Bamwe muri abo babaye ibirangirire. Ubu bitwa abatagatifu biyambazwa cyane muri Kiliziya. Kuzirikana ibanga ry’ukwigira umuntu kwa Jambo, bitanga imbaraga ku muntu usonzeye kuzabana na We iteka ryose. Iyo ashaka ijuru, nta kintu na kimwe cyamutesha iyo nzira. Ari ibyago, ari amakuba menshi yahura na yo, ari ibitotezo…Nta na kimwe gituma ahirima.
Hari n’abandi benshi bagendera mu kiyira cyagutse. Hari abasenga cyane ariko isengesho ryabo ntirigire icyo rigeraho. Abo ni abavuga amasengesho gusa. Abo ni abanyamasengesho. Abo barangwa no kubaho badashishikajwe n’ukuri cyangwa se kurwanya imibereho idakwiye ikiremwamuntu. Abavuga amasengesho n’aho yaba menshi ariko nta kuri bashashaka, abo ntacyo bageza kuri iyi si. Imibabaro y’iyi si ikomeza kwiyongera kandi uruhare rw’abakirisitu mu kuyigabanya ntirugaragare. Mukirisitu, senga kandi uharanire gufasha ko isi irushaho kumera neza n’abayituye batere imbere.
Kubaka ku rutare, ni ko gusenga bifite ishingiro muri ya nyota y’iby’ijuru. Ni byo Yezu Kirisitu yasobanuye mu Ivanjili ya none. Kubaka ku musenyi, ni ibyo byo kuba mu masengesho ariko umuntu asa n’uhumirije nta kuri nta kwihatira ibikorwa by’urukundo. N’iyo hadutse ingorane, iby’Imana abishingukamo akabaho nk’abapagani bandi.
Nimucyo dusenge dushyizeho umwete. Duharanire gutera imbere mu isengesho. Isengesho rituma umuntu yubaka ku rutare. Dusabe inama n’imbaraga kugira ngo ibyo kubaka ku musenyi tubyirinde. Dushobora no kuririmba tuti: “Nzakomeza nubake kuri Yezu, kuko ahandi hose ari umusenyi gusa”.
Yezu Kirisitu asingizwe. Umubyeyi Bikizra Mariya aduhakirwe. Abatagatifu bose nka Amborozi duhimbaza none, badusabire kuri Data Ushoborabyose.
Padiri Cyprien Bizimana


text:
Imyanya ndangagitsina y’umugore ni ahantu hagomba gukorerwa isuku ku buryo bw’umwihariko bitewe n’imiterere yaho yihariye. Nyamara usanga bamwe kubera kudasobanukirwa bajya bikururira indwara bitewe n’isuku nke bahagirira cyangwa no kuhasukura mu buryo butari bwo.
Twabateguriye hano ibyo ugomba kwitaho n’ibyo ugomba kudakora kugira ngo ubungabunge aho hantu h’ingenzi; ahaturuka umuntu.
Gerageza koza mu gitsina inshuro zitarenga 2 ku munsi. Niba utari mu mihango ukaba nta n’urugendo rurerure wakoze, kogamo 1 ku munsi birahagije. Iyo uhogeje inshuro nyinshi bishobora kwica za bagiteri zifite akamaro bityo ukaba wikururiye indwara.
Mu koza mu gitsina, koresha amazi meza kandi y’akazuyazi, gusa n’akonje nta kibazo.Kirazira kikaziririzwa gukubisha icyogesho mu gitsina, kimwe no gukoresha isabune. Icyakora hari imiti yabugenewe iba muri za farumasi n’amaguriro atandukanye. Mbere yo kuyigura nayo uzabanze usobanuze ababisobanukiwe kandi unarebe ibiyigize.
Kirazira kogesha isabune mu gitsina
Umaze koga mu gitsina, ihanaguze agatambaro gasukuye kandi kumutse, uturutsa imbere usubiza inyuma. Ibi jya unabikora umaze kwituma, kirazira kwiheha uganisha imbere kuko byatuma imyanda ivuye mu kibuno yinjira mu gitsina.
Gerageza kwambara amakariso akoze muri cotton gusa. Aya makariso akurinda gututubikana cyane kandi akanarinda ko hari ivumbi ryakwinjiramo. Akoze muri nylon yo ni ikizira, ntukayambare na gato.
Uramenye ntugasubire mu ikariso utabanje kuyifura no kuyanika. Ibi byazatuma mikorobe zaje zikurukiye kwa gutoha kw’ikariso zidapfa, bikagutera uburwayi. Twibutseko gutoha biterwa n’ububobere busanzwe, icyuya cyangwa inkari zisigara umaze kwihagarika.
Nyuma yo gufura ikariso, yanike ahagera urumuri rw’izuba ruhagije, kandi nibigushobokera uyitere ipasi mbere yo kuyambara. Ibi byica mikorobe.
Niba uri mu mihango, witegereza ko cotex ibanza kuzura ngo ubone kuyihindura. Ibi byangiza ahazengurutse igitsina, bikaba byatera uburyaryate, uduheri no kwishimagura.
Byibuze gerageza uhindure buri masaha 4 cg 6. Ubikore urengera ubuzima bwawe.
Gerageza kogosha insya byibuze 2 mu kwezi. Impamvu nuko uko zikura ariko zikurura icyuya, kandi na mikorobe zikaba zakihishamo. Twongereho ko umunuko wumva akenshi mu gitsina iyo utaroga, ukururwa na za nsya.
Umaze kogosha insya, gerageza usigeho amavuta yo kuhoroshya kugirango wirinde ko umubiri wazaho imiburu. Byaba byiza unasizeho imiti yabugenewe nka after shave, shaving gel, n’indi. Unakoresheje tetracycline dermique byaba akarusho.
Ntugasige amavuta ahumura mu gitsina cyangwa ngo uhatere imibavu (parfum). Bamwe iyo bumvise hanuka bateraho ibihumuza, nyamara ni amakosa. Muri iyo myanya ubwaho hikorera isuku, iyo wubahirije ibisabwa.
Mbere na nyuma yo gukora imibonano mpuzabitsina banza woge mu gitsina. Ibi unasabe uwo mubikorana kubikora kuko bizarinda ko hari mikorobe zakwinjira mu gitsina.
Nyuma y’imibonano gerageza unyare niyo twaba ducye. Inkari zizwiho gusukura igitsina kurenza indi miti yose wakoresha.
Igihe cyose uketse ko wagize infection, ni ukuvuga mu gihe mu gitsina havamo ibintu bidasanzwe, binuka se, wishimagura, wabyimbye, hajeho uduheri, wumva ushya, ikimenyetso cyose wabona ugomba guhita ujya kwisuzumisha hakiri kare. Rwose ntuzafate imiti iyo ariyo yose utayandikiwe na muganga kuko ushobora kugira ngo uri kwivura aha, ukandura ahandi.
Icyanyuma, mu gihe cyose utarya indyo yuzuye, uzagira ibibazo. Gerageza kurya indyo irimo imbuto cyane cyane imyembe, pome, amacunga, urye ubuki, ibi bizarinda impumuro mbi. Nyamara niba uhora uhekenya tungurusumu cyangwa igitunguru buri gihe, witegure ko nubwo hari ibyo uba wikingira, uba uri no kwangiza impumuro yo mu gitsina.
Ubundi igitsina kizima nta mpumuro idasanzwe kigira.


text:
Umusore witwa Clement Muhirwa uherutse gutsindira igihembo mu marushanwa ya Smart Services Awards 2017 mu cyiciro cya Best Mobile Application ni umwe mu rubyiruko rwazanye udushya mu Rwanda. We avuga ko yakoze application ya UPLUS mu rwego rwo kurushaho korohereza abantu mu guhererekanya amafaranga mu buryo bworoshye, bwihuta kandi bwizewe.
Ubwo yaganiraga na Inyarwanda.com tukamubaza akamaro k’iyi application ye, Clement yagize ati “Iyi application yafasha abantu gukusanya amafaranga bitewe n’igikorwa runaka nko mu bukwe cyangwa ibindi aho umuntu yemera intwererano ariko akagorwa n’uburyo bwo kuyitanga bitewe n’aho ari. Yaba mu Rwanda cyangwa hanze yarwo, iyo ushyize application ya UPLUS muri telefone yawe uciye muri Google PlayStore ukayidownloadinga umurongo wose waba ukoresha maze amafaranga yawe akagera aho ushaka kuyageza ndetse bakakwereka n’ubutumwa bwemeza neza ibyo wakoze.”
Clement washinze Uplus yishimye gutsindira iki gihembo muri SSA 2017
Clement kandi yabwiye Inyarwanda.com ko uretse ibyo kohererezanya amafaranga, nk’umunyarwanda yashatse kugira uruhare muri gahunda zitandukanye za Leta, yaba mu kwihangira imirimo, guhanga udushya tw’iwacu (Made In Rwanda) ndetse no gufasha muri gahunda yo kwirinda kugendana amafaranga no kuyanyuza mu ntoki z’abantu benshi izwi nka Cashless.
Yagize ati:Abantu bihurije hamwe mu bintu birimo amafaranga nk’ibimina n’ibindi, twabashyiriyeho uburyo bwa Digital Saving kuko uburyo ibimina byari bisanzwe bikoramo usanga bihura n’ibibazo by’umutekano muke w’amafaranga yabo kuko akenshi aca mu ntoki z’abantu benshi batandukanye ndetse ntago bijyanye n’icyerekezo n’iterambere by’igihugu. UPLUS ifasha abantu bafite ibimina ndetse ikanashyigikira gahunda ya Cashless yo kurinda abanyarwanda kugendana amafaranga.” Ubundi UPLUS ni izina riva kuri You Plus Me=Wealth


text:
Nkuko amateka y’u Rwanda rwo hambere abisobanura neza, abami b’u Rwanda bari abo mu bwoko bw’abanyiginya, amabanga y’abiru niyo yamenyerwagamo umuhungu w’umwami wavukanye imbuto n’uko azazungura se ku ngoma igihe yatanze.
Mbere y’umwami Kigeli III Nyamuheshera,umwami wimaga ingoma yahitaga afata izina ry’umwami ashaka nuko akongeraho iryo yiswe n’ababyeyi.
Ahasaga mu mwaka wa1576 ku ngoma y’umwami Kigeli III Nyamuheshera, yashyizeho umurongo ngenderwaho k’ubutegetsi bwa cyami,nuko ashyiraho itonde ry’amazina,uko azajya akurikirana ndetse anashyiraho buri nshingano umwami uzajya afata iryo zina azajya aba afite.
Iryo tonde ni iri rikurikira: Mutara, Kigeli,Mibambwe,Yuhi, Cyilima, Kigeli,Mibambwe na Yuhi. Ni ukuvuga ko buri zina ry’ubwami ryagarukaga buri ngoma 3, dukurikije aya mategeko ya Nyamuheshera.
Dore inshingano za buri zina:
1.Mutara: yagombaga kuba ari umwami w’amatungo,ndetse iri ni izina ryakurikiranaga na Cyilima
Ariko bose bafite inshingano zimwe zo kwita ku bworozi,ndetse ikindi iyo abami bimanye ku ngoma aya mazina,iyo baterwaga ntago batabarwaga,baritabaraga.
2.Kigeli: umwami wimaga ingoma agafata iri zina,yagombaga kuba ari inkotanyi,bivuzeko inshingano ze zari ukwagura u Rwanda gusa,ndetse no kwihimura ku bami babaga barigometse ku Rwanda.
3.Yuhi: Iri ni izina ryabaga risobanura ‘’umwami w’umuriro’’,bivuzeko yagombaga kurinda ubusugire bw’igihugu,kubungabunga umuco w’igihugu ndetse no kurinda imico y’amahanga kwinjira mu Rwanda.
Urugero rwa hafi, ni Yuhi V Musinga wanze kubatizwa n’abazungu b’abakoroni,avugako atakitwa amazina yabo kandi na basekuruza be baritwaga amazina meza kandi yuje ubutwari,bituma acibwa ku ngoma ajyanwa I kamembe ,nyuma aza guhungira I Moba ari naho yaguye.
4:Mibambwe: Mibambwe yagombaga kuba umwami w’uburumbuke bw’abaturage,imyaka.ndetse n’amatungo,ku ngoma ye yagabaga ibitero byo kunyaga amahanga ngo yagure ubukungu ndetse akanagaruza ibyanyazwe n’amahanga.
Mu gushyiraho aya mazina Kigeli II Nyamuheshera yakuyeho amwe mu mazina y’abami b’u Rwanda bitewe nuko ingoma zabo ntacyo zamariye u Rwanda n’abanyarwanda muri rusange.
Urugero ni nkizina Ruganzu,ryakuweho bitewe nuko Ruganzu II Ndoli yabaye umwami w’agatangaza ariko akaza gutanga ntawe araze ubumenyi bwe.
Izina Ndahiro kandi naryo ryakuwe mu mazina y’abami b’U Rwanda,bitewe nuko ku ngoma ya Ndahiro II Cyamatare,u Rwanda rwanyazwe ingoma ngabe yitwaga ‘’Rwoga’’ bikozwe n’igitero cya Nsibura Nyebunga,bituma u Rwanda rwirenza imyaka isaga 10 rutagira aho rwikora,bituma Ndahiro II Cyamatare agaragara nkutaragize icyo amarira u Rwanda.
Itonde ry’amazina y’abami riteshwa agaciro.
Iri tonde rya Nyamuheshera ryaje guteshwa agaciro n’abakoloni ubwo bimikaga umwami Mutara III Rudahigwa,ubwo yimikwaga nyuma yo guta ishyanga ise Musinga,ntihigeze hakurikizwa amabanga y’abiru,kuko iri toned ritubwirako nyuma y’izina Yuhi hakuriragaho Cyilima,bivuzeko nyuma ya Yuhi Musinga,ntagoa hari kujyaho Mutara III Rudahigwa,ahubwo yari kwitwa ‘’Cyilima III Rudahigwa’’.
Ibi bisobanuye ko kandi nyuma yuko Kigeli V Ndahindurwa atangiye, hari abavugako hagomba kwima ingoma umwuzukuru wa Musinga witwa Bushayija utuye mu bwongereza,ngo akimana izina rya Yuhi VI Bushayija,ariko nabyo ntago byaba bikurikije amabanga y’ubwiru ya nyayo ndetse n’itonde ry’umwami Kigeli II Nyamuheshera,rivugako nyuma ya Kigeli hakurikiragaho Mibambwe, bisobanuye ko yimye ingoma hakurikijwe amabanga y’abiru,yakwitwa ‘’Mibambwe V Bushayija’’.


text:
Ingingo ya 19 yo mu itegeko no 27̸2016 ryo ku wa 08̸ 07̸ 2016 rigenga imicungire y’umutungo w’abashyingiranywe, impano n’ izungura, ivuga ko umwanditsi w’irangamimerere ategura kandi agaha inyigisho irambuye abagomba gushyingirwa akabasobanurira imiterere ya buri buryo bw’imicungire y’umutungo w’abashyingiranywe agamije kubafasha guhitamo ububanogeye nibura iminsi irindwi (7) mbere y’umuhango nyir’izina w’ishyingira.
Gusa ariko ngo iri tegeko ntiryubahirizwa nk’uko bamwe mu bahagarariye imiryango itegamiye kuri leta bibumbiye mu mpuzamiryango ‘Pro-femmes Twese hamwe’ babivuga ,ibi ngo bikaba bishobora kuba intandaro y’amakimbirane mu ngo kuko baba barasezeranye ibyo batumvise neza.
Bizimungu Fidèle, umukozi wa Mbwira ndumva Initiative, avuga ko uyu munsi wa none usanga abantu bagiye gusezerana imbere y’amategeko ari bwo batangira kwigisha uburyo bw’imicungire y’umutungo , amasezerano akorwa hagati y’abagiye kubana ibi ngo bituma abasezerana bahitamo uburyo bazawucungamo bahubutse kuko batabonye igihe gihagije cyo kwigishwa no kubisobanurirwa ,bagera mu rugo ugasanga batangiye kwicuza ibyo basezeranye.
Yagize ati« usanga abanyamadini bafata igihe gihagije bakigisha abagiye kubana nibura iminsi 21, ariko iyo bigeze ku buyobozi bwa Leta bakagenda bakamanika amazina yabo gusa iminsi 21 yashira bakaza gusezerana icyo gihe, ni naho ubasezeranya atangira kubigisha ,yarangiza ati murahitamo ubuhe buryo? Bahitamo ibyo babonye ariko batabitekerejeho neza.»
Bizimungu avuga ko bifuza ko izi nzego za Leta zishinzwe gusezeranya ,zikwiye kujya zubahiriza icyo itegeko rivuga kugira ngo umuryango urusheho gutekana no kubana mu mahoro.
umukozi wa Haguruka, Uwimana Olive avuga ko bigaragara ko abenshi bahabwa ziriya nyigisho umunsi wo gusezerana, atari uko ababikora baba batazi icyo itegeko rivuga ahubwo bishobora no guterwa n’akazi kenshi cyangwa inshingano nyinshi abanditsi b’irangamimerere baba bafite.
Yagize ati « byakabaye byiza izi nyigisho bazihawe mbere itegeko rikubahirizwa nk’uko ribiteganya kuko ingaruka ziragaragara kenshi, niba umuntu ahisemo uburyo atatekereje neza ,ashobora kugera mu rugo agasanga bitandukanye n’uko yabyumvaga wa munsi kuko atari afite umwanya uhagije wo kubitekerezaho ,bikabyara amakimbirane mu rugo cyangwa se bikanabivaramo gutandukana.»
Umukozi wa Pro-femmes Twese hamwe, Umubyeyi Marie Médiatrice avuga ko bamaze kubona ko iri tegeko ritubahirizwa kandi bikagira ingaruka ku muryango, bakaba bagiye kurushaho gukora ubuvugizi.
Yagize ati« twihaye intego yo gukora ubuvugizi inzego z’ibanze zubahirize icyo itegeko rivuga kuko iriya minsi 7 irahagije , nibiba ngombwa mbere yo gusezeranya bajye babanza berekane icyangombwa ko abo bantu koko bamaze kwigishwa no gusobanukirwa uburyo bwo gucungamo umutungo.»
Uyu mukozi kandi avuga ko bagiye no kwegera urubyiruko cyane barukangurira kujya basoma bakamenya amategeko , hakiri kare igihe bagiye gushyingirwa bakaba bazi uko bazacunga umutungo wabo nk’uko bazi ibyo umuntu asabwa kuba yujuje igihe agiye gushaka akazi, nawe abe azi ngo igihe yagize urugo azarucunga mu buryo ubu n’ubu.
Uwambayinema M.Jeanne ̸ bwiza.com


text:
Izi ndangururamajwi zigaragara muri za gare hirya no hino mu gihugu nka Nyabugogo, Kimironko, Huye, Nyamagabe n’ahandi, cyangwa mu masoko manini nka Kimironko cyangwa Nyarugenge. Ababikora bahabwa ibyangombwa n’uturere mu gihe kuri radiyo bitangwa n’Urwego Ngenzuramikorere, RURA.
Igenzura uru rwego rwakoze mu minsi ishize ryerekanye ko izi ‘radiyo’ zakabaye zikora “Amatangazo yo kuranga no kurangisha ibyabuze n’ababuranye muri gare cyangwa mu isoko, gutambutsa indirimbo hagamijwe kurwanya irungu ry’abakorera muri za gare ndetse n’amasoko no kwamamariza abakorera aho izo radio zikorera”, ariko zinjiye no mu bigenewe radio zisanzwe.
Birimo “isesengura ry’Amakuru mu bitangazamakuru, ibiganiro by’imikino, ibiganiro by’amateka, ibiganiro by’amadini, kwakira umutumirwa usesengura ingingo zitandukanye n’ibindi bikorwa bitegurwa n’uwiyita umunyamakuru w’iyo radio.”
Kuri uyu wa Kane nibwo RURA yahuye n’abayoboye radio zizwi nk’Ijwi rya Gare, zitandukanye zo hirya no hino mu gihugu, ngo baganire ku mikorere ikwiye kuziranga bijyanye n’isoko ririmo.
Umuvugizi wa RURA, Anthony Kulamba,yavuze ko ibi bigo bigomba gukosora imikorere, abifuza gutera intambwe bagashinga radio nyazo bakabisabira uburenganzira hakarebwa ibisabwa, bagahabwa imirongo niba iboneka.
Yakomeje agira ati “Ntabwo tugamije guhagarika aya maradiyo yo muri gare cyangwa izi nsakazamazwi, icyo dushaka ni ukugira ngo zikore ibijyanye n’inshingano zazo, itangazamakuru risanzwe rikore akazi karyo. Turashaka gukuraho uku kuvanga ibintu gusa kugira ngo habe imikorere myiza.”
Umukozi w’Urwego rw’Abanyamakuru bigenzura (RMC), ushinzwe amategeko, Ibambe Jean Paul, we yavuze ko hari n’abakora kuri radiyo za gare n’amasoko bitwara nk’abanyamakuru kandi batarabiherewe uburenganzira.
Yagize ati “Abafite amaradiyo asanzwe bafite ikibazo cy’uko hari abantu biyita radiyo bakorera muri gare no mu masoko, ariko batanyuze mu nzira nk’izo nabo amategeko abasaba kunyuramo.”
“Hari n’abatubwira ko hari aho bajya mu nkuru bakahahurira n’abandi bantu ‘biyita abanyamakuru’ baturutse muri za radiyo za gare n’izo mu masoko nubwo tutarabigenzura neza.”
RURA ivuga ko ibitangazwa n’izi radiyo kandi bitagenzuwe bishobora guteza ibibazo birimo gutambutsa ubutumwa butesha agaciro abantu n’ibintu; abaharabika abandi cyangwa gutambutsa ibyakuwe kuri internet birimo ibinyoma, urukozasoni n’ibindi.
Hari ahagaragaye ko bishyiriyeho ‘émetteur’.
Igenzura rya RURA ryagaragaje ko bageze muri gare ya Ruhango, havumbuwe ko bishyiriyeho icyuma gisakaza amajwi ‘émetteur’, baniha umurongo wa 90.4 FM radiyo yaho yavugiragaho, bitahurwa imaze iminsi yumvikanira mu mujyi wa Ruhango wose.
Mahoro Samson wabyubatse avuga ko yakoresheje ubumenyi yavanye mu ishuri mu buryo bw’igerageza, ariko yumva “ari ibintu bisanzwe” mu kwihangira imirimo, ko n’uzabimenya azamushimira.
Yakomeje agira ati “Radio twarayikoze, Akarere karanansura na guverineri w’Amajyepfo. Njye numvaga ari ibintu bisanzwe kuko abayobozi baraje bankora mu ntoki, bati ‘ahubwo tuzakugira muri RURA tukuvuganire, tugushakire ibyangombwa’.”
Gusa uwo murongo wahise ufungwa mu gihe bigisaba guca mu nzira zisanzwe zisaba gufungura radiyo mu Rwanda.
Uretse aba bateye iyo ntambwe, Umuyobozi wa radio ya Gare ya Nyabugogo, Théodore Ntarindwa, yavuze ko bashyizeho gahunda y’ibiganiro bumva izafasha abantu benshi kurusha kuyivugiraho amatangazo, cyane ko inyurwamo n’abantu babarirwa hagati ya 3000 – 9000 ku munsi.
Yakomeje agira ati “Nkatwe twubatse studio, ubu twakira abantu wenda nko ku kibazo cya mutuelle de santé, abayobozi tukagirana ikiganiro bakavuga bati dore ingamba tugiye kugira, Polisi ikaza kuvuga ku bijyanye no kurwanya ibiyobyabwenge, bakabwira abantu bo muri Nyabugogo.”
We ngo yumva ubwo butumwa butari bukwiye kugirwa umwihariko wo gutangirwa kuri radio zo kuri FM, ahubwo bikaba amahitamo ya ba nyiri izi radio ku rwego rwa gare cyangwa isoko.
Yakomeje agira ati “Ntabwo ushobora kumbwira ngo ninjye ugomba gutanga amakuru njye nyine. Kubera iki? Ahubwo icyo twari dukwiye kureba ni ukuvuga ngo ayo makuru turayageza ku bantu dute.”
Timamu Jean Baptiste wo kuri radiyo yo mu isoko rya Nyarugenge we yavuze ko bakora neza ku buryo na radiyo zemewe zibamamaza. Bityo ngo kubabuza kwakira abatumirwa hari gahunda byadindiza.
Yagize ati “Hari nk’igihe twakiriye Ikigo cy’Imisoro n’amahoro kiranyurwa cyane kurusha ahandi bajya, kuko urumva kuvuga iby’imisoro mu bacuruzi barenga 5000 mu isoko rya Nyarugenge, babyumva kurushaho.”
Iki gitekerezo agihurira no ku muyobozi wa radio yo mu isoko rya Kimironko wavuze ko bakira abayobozi batanga ubutumwa ku baturage. Gusa Nsabimana Jérôme ukuriye Ijwi rya Gare Nyamagabe we yavuze ko ibiganiro n’amakuru bahitisha aba ari ibica kuri radiyo Rwanda gusa, hakiyongeraho amatangazo y’abacuruzi bamamariza b’i Nyamagabe.
Umuyobozi ushinzwe kugenzura itangazamakuru muri RURA, Nyiringabo Joseph, yavuze ko igishyigikiwe ari uko serivisi zitangirwa muri gare n’amasoko zitangwa neza, ariko hari ubugororangingo bukenewe.
Yavuze ko radio ivugira ku buso buto itegeko ry’u Rwanda rwemera ari Radio y’abaturage ifite ‘transmitter’ ya Watt 500 naho inini ikaba iya Watt 1000, ku buryo izo muri gare zikwiye kwemera imikorere itari nk’iya radio.
Yakomeje agira ati “Iryo sesengura rikorwa n’abantu batabyigiye ni bwo bwoba dufite, abantu badafite umurongo bagenderaho. Abanyamakuru ba Radio na Televiziyo bafite umurongo wo kuvuga ngo ibi ndabikora cyangwa simbikora. Icyo bivuze ni uko tuyitandukanya no kuyita radio, kuko itegeko ribivuga neza.”
RURA ariko ivuga ko bishoboka ko ubuyobozi bushobora kuzifashisha igihe hari amatangazo akeneye gutangwa areba abantu bo muri gare cyangwa mu isoko, bigafatwa nk’amatangazo aho kuba ikiganiro nk’icya radiyo isanzwe.
Nyuma y’icyo kiganiro hemejwe ko hagomba gushakwa izina ryakoreshwa kuri izi ndangururamajwi ritari ‘radiyo’, hakanatunganywa amabwiriza azazigenga babigizemo uruhare.


text:
“ Mu gushyiraho uburyo bwo kurangiza imirimo y’izi nkiko, Inama Ishinzwe Amahoro ku Isi yateganyije uburyo bwo kurangiza imirimo y’izi nkiko zihariye butazatuma ubudahanwa bwongera guhabwa intebe. ”
Urwego rw’Inkiko Mpanabyaha Mpuzamahanga rwashyizweho n’Inama y’Umuryango w’Abibumbye Ishinzwe Amahoro ku Isi yo ku italiki ya 22 Ukuboza 2010 kugirango ruzakomeze imirimo ya ngombwa y’Urukiko Mpanabyaha Mpuzamahanga Rwashyiriweho u Rwanda n’ Urukiko Mpanabyaha Mpuzamahanga Rwashyiriweho icyahoze ari Yugosilaviya igihe zizaba zarangije inshingano zazo.
Ishyirwaho ry’uru Rwego ni intera ya ngombwa mu irangizwa ry’imirimo y’izi nkiko zombi. Ni urwego ruto cyane, ruzamara igihe gito kandi rukwiye, rugomba gukomeza “imirimo irebana n’ubutabera, uburenganzira n’inshingano n’imikorere ya ngombwa," ,” (Icyemezo cy’Inama y’Umuryango w’Abibumbye 1966) y’Urukiko Mpanabyaha Mpuzamahanga Rwashyiriweho u Rwanda n’Urukiko Mpanabyaha Mpuzamahanga Rwashyiriweho icyahoze ari Yugosilaviya, no gukomereza aho izi nkiko zombi zahagarikiye imirimo yazo.
Uru Rwego rugizwe n’amashami abiri. Ishami rimwe rirebana n’imirimo yakorwaga n’Urukiko Mpanabyaha Mpuzamahanga Rwashyiriweho u Rwanda kandi riri Arusha, Tanzania. Ryatangiye akazi karyo ku italiki ya 1 Nyakanga 2012. Irindi shami rifite icyicaro cyaryo i Lahe kandi ryatangiye akazi karyo ku italiki ya 1 Nyakanga 2013, rikazakomeza imirimo yakorwaga n’Urukiko Mpanabyaha Mpuzamahanga Rwashyiriweho icyahoze ari Yugosilaviya.
Mu minsi ya mbere y’itangira ry’akazi k’uru Rwego, hari igihe cy’inzibacyuho imirimo y’Urukiko Mpanabyaha Mpuzamahanga Rwashyiriweho u Rwanda n’Urukiko Mpanabyaha Mpuzamahanga Rwashyiriweho icyahoze ari Yugosilaviya izasa naho igongana, igihe izi nzego zizaba zirangiza urubanza urwo arirwo rwose cyangwa se ubujurire bwasigaye mu gihe hagitegerejwe itangizwa ry’amashami yombi ry’urwego rw’Inkiko Mpanabyaha Mpuzamahanga.
Imirimo yihariye
Gushakisha no gucira imanza abagishakishwa batarafatwa
Guhiga, gufata no gucira imanza abantu icyenda bagishakishwa n’Urukiko Mpanabyaha Mpuzamahanga Rwashyiriweho u Rwanda nizo nshingano zibanze z’uru Rwego. Kugeza mu kwezi kwa Nyakanga 2012, abantu icyenda baregwa n’Urukiko Mpanabyaha Mpuzamahanga Rwashyiriweho u Rwanda kuba baragize uruhare muri jenoside mu Rwanda muri 1994 bari batarafatwa.
Mu ngingo ya 6 (3) ya sitati yarwo, uru Rwego ruzagira uburenganzira kuri aba bantu bakekwaho kuba baragize uruhare rukomeye mu byaha ndengakamere. Nk’uko iyi ngingo ibisaba, Porokireri w’Urukiko Mpanabyaha Mpuzamahanga Rwashyiriweho u Rwanda yasabwe gushyikiriza u Rwanda amadosiye ya batandatu muri abo bantu bagishakishwa.
Fulgence Kayishema (idosiye yatanzwe kuri 22 Gashyantare 2012); Charles Sikubwabo (idosiye yatanzwe kuri 26 Werurwe 2012); Ladislas Ntaganzwa (idosiye yatanzwe ku italiki ya 8 Gicurasi 2012); Aloys Ndimbati (idosiye ye yatanzwe kuri 25 Kamena 2012); Charles Ryandikayo (idosiye yatanzwe kuri 20 Kamena 2012); Pheneas Munyarugarama (idosiye ye yatanzwe kuri 28 Kamena 2012).
Uru Rwego ruzakomeza gukurikirana mu butabera aba batatu bakurikira:
Augustin Bizimana; Félicien Kabuga; Protais Mpiranya.
Nyuma y’ifatwa ry’abantu babiri mu w’ 2011 aribo Ratko Mladić na Goran Hadžić bagashyikirizwa Urukiko Mpanabyaha Mpuzamahanga Rwashyiriweho icyahoze ari Yugosilaviya, ibyari biteganijwe gukorwa n’Urwego rw’Inkinko Mpanabyaha Mpuzamahanga – harimo gucira imanza abari batarafatwa – bizarangizwa n’Urukiko Mpanabyaha Mpuzamahanga Rwashyiriweho icyahoze ari Yugosilaviya.
Uko Ubujurire buzakorwa
Amashami yombi y’uru Rwego azakurikirana kandi arangize ubujurire bwose buzaba bwayashyikirijwe, burebana n’ikemurarubanza cyangwa se guhana bizayashyikirizwa nyuma y’itangira rya buri shami.
Ku birebana n’imanza zaciwe n’Urukiko Mpanabyaha Mpuzamahanga Rwashyiriweho u Rwanda zajuririwe ku italiki ya 1 Nyakanga 2012 cyangwa nyuma yaho, ubujurire buzasuzumwa n’uru Rwego. Ni nako bizagenda ku birebana n’Urukiko Mpanabyaha Mpuzamahanga Rwashyiriweho icyahoze ari Yugosilaviya, uru Rwego ruzakurikirana ubujurire bw’imanza zaciwe n’Urwo rukiko buzatangwa ku italiki ya 1 Nyakanga 2013 cyangwa nyuma yaho.
Duhereye kuri ibi bivuzwe hejuru, ishami ry’Urukiko Mpanabyaha Mpuzamahanga Rwashyiriweho u Rwanda ry’urwo Rwego, rizakurikirana ubujurire buzakurikira icibwa ry’imanza zirebana n’abakekwaho ibyaha batarafatwa, mu gihe ishami ry’Urukiko Mpanabyaha Mpuzamahanga Rwashyiriweho icyahoze ari Yugosilaviya rizakurikirana ubujurire ubwo aribwo bwose buzakulikira urubanza rwa Radovan Karadžić, Ratko Mladić na Goran Hadžić.
Gusubiramo imanza
Kongera kuburanisha abahamijwe icyaha n'Urukiko Mpanabyaha Mpuzamahanga Rwashyiriweho u Rwanda bitegetswe n’Urugereko rw’Ubujurire ku italiki ya 1 Nyakanga 2012 cyangwa se nyuma yaho, bizakorwa n’uru Rwego.
Kongera kuburanisha abahamijwe icyaha n’Urukiko Mpanabyaha Mpuzamahanga Rwashyiriweho icyahoze ari Yugosilaviya bitegetswe n’Urugereko rw’Ubujurire mu mezi atandatu cyangwa munsi yayo mbere y’itangira ry’imirimo y’ishami ry’Urukiko Mpanabyaha Mpuzamahanga Rwashyiriweho icyahoze ari Yugosilaviya ku italiki ya 1 Nyakanga 2013, bizakorwa n’uru Rwego rw’Inkiko Mpanabyaha Mpuzamahanga.
Isubiramo ry’imanza rizagenwa n’urugereko rw’Ubujurire rw’uru Rwego rizakorwa n’uru Rwego.
Imanza zo gusuzugura Urukiko no gutanga ubuhamya bw’ikinyoma
The MICT has the jurisdiction to conduct investigations, trials and appeals in cases of contempt of court and false testimony committed in the course of proceedings before the MICT.
This jurisdiction also extends to contempt cases arising from proceedings before the ICTR and ICTY for which the indictment is confirmed after the start date of the respective branch of the MICT.
Uko ugusubiramo igihano gisoza iburana bizakorwa
Haramutse habonetse ikimenyetso, kitari kizwi mu gihe imanza zaburanishwaga, kandi abacamanza bakacyemera ku bwiganze, kiramutse kigaragajwe, kikaba cyari gutuma baca urubanza ukundi, icyo gihe icyemezo kirebana n’igihano cyatanzwe cyasubirwamo.
Uru Rwego ruzashingwa imirimo y’isubirwamo ry’imanza zayo zose, kandi rukazanashingwa isubiramo ry’imanza zaciwe n’Urukiko Mpanabyaha Mpuzamahanga Rwashyiriweho u Rwanda hamwe n’Urukiko Mpanabyaha Mpuzamahanga Rwashyiriweho icyahoze ari Yugosilaviya mu gihe hari ubisabye ku Italiki ruzatangiriraho cyangwa se nyuma yayo.
Imirimo yarwo yindi
Umutekano w’abakorewe ibyaha hamwe n’uw’abatangabuhamya
Ugukomeza inshingano zirebana no kwita ku mutekano w’abakorewe ibyaha ndetse n’abatangabuhamya bigomba kwitabwaho cyane. Kuva ku Italiki ya 1 Nyakanga 2012 ku birebana n’Urukiko Mpanabyaha Mpuzamahanga Rwashyiriweho u Rwanda no kuva ku Italiki ya 1 Nyakanga 2013 ku birebana n’Urukiko Mpanabyaha Mpuzamahanga Rwashyiriweho icyahoze ari Yugosilaviya, Urwego rw’Inkiko Mpanabyaha Mpuzamahanga ruzakora iyi mirimo mu manza ruzaba rwashyikirijwe, ndetse n’izarangijwe n’izi nkiko zombi z’uru Rwego. Urukiko Mpanabyaha Mpuzamahanga Rwashyiriweho u Rwanda, n’Urukiko Mpanabyaha Mpuzamahanga Rwashyiriweho icyahoze ari Yugosilaviya, zizakomeza zite ku mibungabungire y’umutekano w’abakorewe ibyaha n’uw’abatangabuhamya mu manza zigikomeza mu nkiko zombi.
Ukugenzura ko ibihano byatanzwe byubahirizwa
Abantu bakatiwe n’Urukiko Mpanabyaha Mpuzamahanga Rwashyiriweho u Rwanda cyangwa Urukiko Mpanabyaha Mpuzamahanga Rwashyiriweho icyahoze ari Yugosilaviya, ntibazangiriza igihano cyabo muri gereza z’izo nkiko zombi kuko atari gereza zabugenewe, ahubwo bazarangiriza ibihano byabo muri kimwe mu bihugu byasinye amasezerano arebana no gushyira mu bikorwa ibihano bizatangwa.
Kuva ku Iitaliki ya 1 Nyakanga 2012, ku birebana n’imanza z’Urukiko Mpanabyaha Mpuzamahanga Rwashyiriweho u Rwanda no kuva ku italiki ya 1 Nyakanga 2013 ku birebana n’imanza z’Urukiko Mpanabyaha Mpuzamahanga Rwashyiriweho icyahoze ari Yugosilaviya, Urwego rw’inkiko Mpanabyaha Mpuzamahanga ruzagira uburenganzira bwo guhitamo ibihugu bizashyira mu bikorwa ibihano, harimo n’iby’abazaba bakatiwe n’izo nkiko zombi. Byongeye kandi, nyuma y’iyo taliki, Perezida w’uru Rwego azakulikirana irangiza ry’ibihano kandi afate icyemezo ku birebana no kubabarira cyangwa kugabanya igihano, hatibagiwe n’abakatiwe bari mu kurangiza ibihano byabo – uru ruhare rusanzwe rufitwe na ba Perezida b’Urukiko Mpanabyaha Mpuzamahanga Rwashyiriweho u Rwanda hamwe n’Urukiko Mpanabyaha Mpuzamahanga Rwashyiriweho icyahoze ari Yugosilaviya.
Gufasha Inkiko z’ibihugu
Kubera ko izi nkiko zombi Mpanabyaha Mpuzamahanga zizaba zirangiza manda zazo, abazaba bakurikiranwaho ibyaha bakoze mu Rwanda no mu cyahoze ari Yugosilaviya baziyongera. Kubera iyo mpamvu, umubare w’inkiko, ba Porokireri n’abunganira ababurana byakomeje kwiyongera.
Kuva ku italiki ya 1 Nyakanga 2012 ku birebana n’ibyifuzo byo gufashwa byashyikirijwe Urukiko Mpanabyaha Mpuzamahanga rwashyiriweho u Rwanda, no kuva ku italiki 1 Nyakanga 2013 ku birebana n’Urukiko Mpanabyaha Mpuzamahanga Rwashyiriweho icyahoze ari Yugosilaviya, Urwego rw’Inkiko Mpanabyaha Mpuzamahanga ruzatanga imfashanyo ikenewe yasabwe n’ubutegetsi bw’ibihugu (bitagarukiye ku Rwanda n’ icyahoze ari Yugosilaviya gusa), ku birebana n’iperereza rikorwa n’ibihugu, ba Porokireri ndetse n’imanza.
Ako kazi karimo gufasha inkiko z’ibihugu zizaba ziburanisha imanza, harimo no gutanga dosiye, gusaba ibimenyetso, no guhinduranya cyangwa guhagarika ibyemezo byo kurengera abatangabuhamya, cyangwa se gusubiza ibyifuzo bisaba uburenganzira bwo kubaza ibibazo abafunzwe.
Ukubumbatira no gucunga ibyanditswe by’UIMM, UMMRR, UMMRY
Uru Rwego ruzita ku kubika no gucunga inyandiko zose z’inkiko zombi. Izo nyandiko zirebana n’amaperereza, ibihano byatanzwe, n’uko imanza zaciwe, akazi karebana no gufunga kw’abashinjwa ibyaha, kurengera abatangabuhamya no kurangiza ibihano, n’imikoranire na za Leta, n’abandi bashinzwe gushyira mu bikorwa amategeko, imiryango ya za leta cyangwa se yigenga, na rubanda.
Inyandiko zibitswe zigizwe n’ibyanditswe, amakarita, amafoto, amajwi yafashwe n’ibindi bintu. Uru Rwego rw’Inkiko Mpanabyaha Mpuzamahanga ruzacunga izi nyandiko kandi rworohereze abantu bashaka kuzikoresha kandi rukomeze kubumbatira amabanga azikubiyemo.
Ishami rya Arusha ry’Urwego rw’Inkiko Mpanabyaha Mpuzamahanga rizacumbikira inyandiko z’Urukiko Mpanabyaha Mpuzamahanga Rwashyiriweho u Rwanda, zizagirwa n’impapuro hafi 900,000 by’inyandiko, amajwi, n’amashusho (videos) yafashwe mu minsi irenga 6,000 by’imanza, wongeyeho kandi n’amagambo yagiye avugwa, ndetse n’ibyemezo birenga 10 000 byafatiwe abakurikiranyweho ibyaha n’Urukiko. Naho inyandiko z’Urukiko Mpanabyaha Mpuzamahanga Rwashyiriweho icyahoze ari Yugosilaviya zizabikwa ku cyicaro cy’iri shami riri i Lahe.
Imiterere y’Urwego rw’Inkiko Mpanabyaha Mpuzamahanga
Uru Rwego rugizwe na Perezida uhoraho, Porokireri na Gerefiye, bakaba bashinzwe ayo mashami yombi.
Inteko y’abacamanza 25 izakora imirimo y’ingereko zombi z’Urukiko Mpanabyaha Mpuzamahanga Rwashyiriweho u Rwanda n’Urukiko Mpanabyaha Mpuzamahanga Rwashyiriweho icyahoze ari Yugosilaviya. Mu gutora abacamanza hazibandwa cyane ku burambe ku kazi k’abakandida mu kazi bakoreye Urukiko Mpanabyaha Mpuzamahanga Rwashyiriweho u Rwanda cyangwa Urukiko Mpanabyaha Mpuzamahanga Rwashyiriweho icyahoze ari Yugosilaviya. Abacamanza bazaza i Lahe igihe gusa bikenewe cyangwa se bisabwe na Perezida. Ariko igihe bishoboka, kandi byemejwe na Perezida, bazakora imirimo bashinzwe bari kure y’izi ngereko.
Ibiro bya Porokireri na Gerefiye bizagumana inteko y’abakozi b’inzobere, cyane cyane abazaba barakoranye n’Urukiko Mpanabyaha Mpuzamahanga Rwashyiriweho u Rwanda cyangwa se Urukiko Mpanabyaha Mpuzamahanga Rwashyiriweho icyahoze ari Yugosilaviya, kugira ngo bibafashe kongera abakozi vuba bitewe n’uko hakenewe gukora imirimo yazo. Inteko y’abashinzwe kuvuganira ababurana izatuburwa kugirango imanza zicibwe mu buryo butabera.


text:
Reply
– Guswera ni Hatali
In Reply To
Muraho bakunzi b'iyi site. Muvuze ibyo munyibutsa uko mperutse guswera umukobwa bintunguye; narincumbitse ahantu imyaka ibiri hari umukobwa ariko tutajya tumuvugisha cyane. Rimwe rero nza kujya kwiga mwarimu abuze nigarukira mu rugo , wa mu kobwa ansanga muri chambre ambaza" ko utize warwaye?" ndamuhakanira aba yageze ku buriri yicara mu mirambizo ndabyuka njya hanze ngarutse tuganiraho ambwira ngo nta wutanga ibintu mu gitondo ambaza niba ampaye nabyemera akina abona ndamwegereye mukoraho gahoro gahoro akanyiyama ngo ntajya abikora, ngera aho mujya hejuru namucumita akasama muswera gutyo kugeza aho anyariye igituba cyanukagaho ahantu hose mpita njya muri douche nawe ajya iwabo n'uko. Ariko nta byiza nko guswera utabiteganyaga.


text:
Buri kwezi, Home Rwanda Safaris itegura uruzinduko muri Pariki z’igihugu igamije korohereza abanyarwanda n’abanyamahanga gusura ibyiza bitatse u Rwanda.
Umuyobozi Mukuru wa Home Rwanda Safaris, Tuyigire Aimable yabwiye IGIHE kuri uyu wa Gatandatu tariki 13 Ukwakira, bateguye urugendo rwihariye muri Pariki y’Akagera, ruzafasha abarwitabiriye kubona nyinshi mu nyamwaswa zibarizwamo.
Yagize ati “Iyi nshuro isa n’aho yihariye kuko inyamaswa nyinshi zirimo kuboneka. Nk’inzovu akenshi zikunze kutaboneka, amakuru dufite ni uko ziri hafi, ziboneka mu gice uhingukiramo ucyinjira muri pariki, intare nazo ziraboneka.”
“Iki ni igihe cyiza cyane ku bantu bashaka gusura pariki kuko nicyo gihe inyamaswa nka 80 % ziba zaje ziri hafi.”
Pariki y’Igihugu y’Akagera ni imwe muri pariki zikomeye kuko icumbikiye inyamaswa eshanu zikomeye muri Afurika zirimo intare, inzovu, imbogo, ingwe n’inkura.
Ibiciro byo kujyana na Home Rwanda Safaris muri Pariki y’Akagera ni 35 000 Frw ku muntu umwe, 45 000 Frw ku bantu babiri n’amadolari 120 ku banyamahanga. Abaturuka mu bihugu byo muri Afurika y’Iburasirazuba ishyura kimwe n’abanyarwanda.
Muri ayo mafaranga haba harimo itike y’urugendo, ibyo kurya bya saa sita ndetse n’ibiribwa boroheje by’urugendo. Harimo kandi amafaranga yo kwinjira muri pariki n’umuntu uzafasha abakerarugendo gusobanukirwa ibyiza biri muri pariki.
Kuwa Gatandatu tariki 20 Ukwakira, Home Rwanda safaris izajyana n’abantu muri pariki ya Nyungwe.
Amatike ari kugurishirizwa ku biro bya Home Rwanda Safaris kuri Champion Hotel i Remera cyangwa ugahamagara kuri 0788206999.


text:
Umuyobozi w’umudugudu w’Umunini Hagenimana Déo yahembwe igare rishyashya kubera ko abaturage bawo bose batanze umusanzu w’ubwisungane mu kwivuza ku kigero cy’ 100%.
Uyu mudugudu uherereye mu kagari ka Kabare ho mu murenge wa Muhazi.
Umuyobozi w’Akarere ka Rwamagana, Mbonyumuvunyi Radjab ubwo yatangizaga ukwezi kwahariwe mituelle yashishikarije abaturage kwitabira gutanga umusanzu wa Mituweli kuko kwivuza utayifite bihenze cyane. Meya Mbonyumuvunyi yabasabye kubyaza umusaruro amahirwe bashyiriweho na Perezida Kagame, kugira ngo bajye bivuza bitabagoye.
Meya Mbonyumuvunyi yibukije abaturage ko ibyo bakora byose babigeraho ari uko bafite ubuzima buzima. Ashingiye ko abaturage bo mu murenge wa Fumbwe atari abakene ku buryo babura umusanzu wa Mituweli, Meya Mbonyumuvunyi yabasabye kwihutira gutanga uyu musanzu kuko bibongerera icyizere cyo kubaho.
Raporo iheruka y’Akarere ka Rwamagana igaragaza ko Umurenge wa Karenge niwo uri ku isonga n’ijanisha rya 77.7% naho umurenge wa Fumbwe ugaheruka n’ijanisha rya 50.8%.
Akarere kose kakaba kari ku ijanisha rya 63.4%. Abaturage bagomba kwishyura Mituweli banga na 311,798; Abamaze kwiyishyurira ni 176,005 ; abishyuriwe na Leta ni 21,798; bose hamwe bakaba ari 197,803. Intego ikaba ari uko buri muturage udafite ubundi bwishingizi, agira Mituweli yivurizaho.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


text:
Ese ni byiza gukomeza gusengera ikintu, cyangwa dukwiye gusengera ikintu rimwe gusa?
Ikibazo: Ese ni byiza gukomeza gusengera ikintu, cyangwa dukwiye gusengera ikintu rimwe gusa?
Igisubizo: Muri Luka 18:1-7, Yesu aca umugani ashaka kwerekana ko tutagomba kwirara mu gusengera ikintu. Avuga inkuru y'umupfakazi wegereye umucamanza w'umugome ngo amurenganure. Nubwo bigitangira atabishakaga, uwo mucamanza yageze aho aramurenganura kubera ko umupfakazi yakomeje kumwinginga. Yesu yashakaga kuvuga ko niba umucamanza w'umugome yarageze aho akumva gusaba kw'umwinginga, Imana yo idukunda kandi igira neza izasubiza amasengesho y''intore zayo'. Iyi nkuru ntabwo itwigisha, nkuko bamwe babikeka, ko gukomeza kwingingira Imana ikintu runaka, nta kundi igera aho ikakiduha. Ahubwo Imana isezeranya guhorera abayo, kubarenganura, gukosora amakosa yabo kandi ikabakura mu banzi bayo. Ibyo ibikorera ubukiranutsi, ubutabera, no kwanga icyaha byayo; mu gusubiza amasengesho yacu, ikomeza amasezerano yayo kandi ikerekana imbaraga zayo.
Yesu kandi asobanura ajimije icyo isengesho ari cyo muri Luka 11:5-12. Kimwe n'iyo nkuru y'umucamanza w'umugome, Yesu atubwira ko niba umuntu yakwemera kurushywa no gufasha mugenzi we, Imana yo ubwayo idukunda ntacyo tuzayiburana kuko ntakiyirushya. Aha nanone, ntabwo Yesu yashakaga kuvuga ko azaduha ibyo tuzasaba byose nidukomeza kumwinginga. Icyo Imana isezeranya abayo ni ibyo bakeneye, si ibyo bashaka. Kandi izi ibyo dukeneye kuturusha ubwacu. Iryo sezerano risubirwamo muri Matayo 7:7-11 na Luka 11:13, aho 'impano isumba izindi' ari Mwuka Wera uvugwa.
Yesu yifashishije izi nkuru zombi ngo adukangurire kutirara mu gusenga. Nta kibazo rwose gukomeza gusengera ikintu runaka. Niba uziko icyo usengera kiri mu bushake bw'Imana (1 Yohana 5:14-15), gisengere ubutitsa kugeza igihe uzasubirizwa cyangwa Imana izakura icyo cyifuzo mu mutima wawe. Akenshi hari ubwo Imana itoranyamo ko dutegereza igihe runaka ngo tubone ibyo twasengeye, ishaka kutwigisha kwihangana no guhozaho. Hari n'igihe ibyo dusengera biba biri mu bushake bw'Imana, ariko igihe cyabyo kikaba kitaragera. Yewe, hari n'igihe dusengera ibitari mu bushake bw'Imana ku buzima bwacu, igahita isubiza 'oya'. Ni ngombwa kumva ko gusenga atari uburyo tubwira Imana icyo dushaka; ahubwo burya ni umuyoboro Imana itubwiriramo icyo ishaka.
Komeza usenge, ukomange, komeza uhamagare Imana kugeza igihe izagusubiriza cyangwa ikaguhishurira ko ibyo usengera bitari mu bushake bwayo ku buzima bwawe.
English
Ese ni byiza gukomeza gusengera ikintu, cyangwa dukwiye gusengera ikintu rimwe gusa?


text:
Ninde waremye Imana? Ese Imana yavuye he?
Ikibazo: Ninde waremye Imana? Ese Imana yavuye he?
Igisubizo: Icenga ry'ibanze abatemera ko Imana ibaho n'abandi bahakana bitwaza, nuko nk'uko ibintu byose bigira imvano, Imana nayo rero, niba iriho, ubwo yagize imvano yatumye itangira kubaho. Ibyo bikabaganisha ku mwanzuro wuko niba Imana yarakeneye inkomoko ngo ibeho, ubwo ntiyaba ari Imana (niba ubwo rero icyo twita Imana atari Imana mu by'ukuri, ubwo nta Mana ibaho). Kwibaza gutyo ni uburyo bufinze bwo kubaza ngo 'Ni nde waremye Imana?' Buri wese arabizi ko nta kitagira imvano n'inkomoko, nta kibaho kivuye mu busa. Ubwo rero, niba Imana iriho, hari imvano n'intangiriro byayihanze.
Iki kibazo kirimo umutego uhishe, kuko muri cyo harimo kubanza kwemeza ko Imana ifite inkomoko, hanyuma kikabaza iyo nkomoko iyo ariyo. Igisubizo cyoroshye nuko muri make, icyo kibazo kitanafite n'agaciro. Ni nko kubaza 'impumuro y'ibara ry'ubururu?' Birazwi ko amabara atagira impumuro, ubwo rero kwibaza ku mpumuro y'ibara runaka byaba ari ukwibaza ikibazo kigoramye. Nuko rero, n'Imana ntibarwa mu biremwa, ntikenera inkomoko. Imana nta mvano cyangwa inkomoko igira ' Iriho gusa.
Wabaza uti ibyo wabyemezwa n'iki? Turabizi ko nta kiva mu busa. Ni ukuvuga rero yuko niba harigeze kubaho igihe nta kintu na gitoya cyabagaho, ubwo nta kintu cyari kuzava muri ubwo busa. Ariko turabizi ko hari ubuzima, ko hari ibintu biriho. Aho twahafatira tuvuga ko nta na rimwe higeze habaho ubusa gusa, bishatse kuvuga ko hari 'ikintu' cyahozeho iteka ryose (kuko nta busa gusa bwabayeho). Icyo 'kintu' cyahozeho kitagira inkomoko ahubwo byose bikomokaho niyo Mana. Imana niyo Muremyi utararemwe, utagira inkomoko n'imvano, waremye isanzure yose n'ibiyirimo.
English
Ninde waremye Imana? Ese Imana yavuye he?


text:
Umunsi mpuzamahanga wa mwarimu ni ikimenyetso ko abantu bazirikana akuya mwarimu yiyushye kugirango agere ku musaruro nyawo.
Bwana Mutabazi Richard umuyobozi w’Akarere, ku munsi mpuzamahanga wa mwarimu, yasabye abarimu bo mu murenge wa Rweru gusigasira agaciro bafite. Ati :’’ Akuya mwarimu yiyushye abantu barakazirikana’’. Bwana Mutabazi abizeza ko, kimwe n’izindi gahunda zigenerwa Abanyarwanda, mwarimu azakomeza kuzirikanwa ahabwa icyubahiro kimukwiriye.
Bwana Mutabazi akomeza yibutsa ko mwarimu ari umusingi w’ireme ry’uburezi, mu rwego rwo guhindura ubuzima bw’umuturage. Umwana akagira ubumenyi bujyanye n’uburere; bityo akaba umuntu ufite ubumenyi n’umutekano.
Ku munsi mpuzamahanga wa mwarimu, Mwarimu hari ibyo asaba kugirango agere ku nshingano ze. Arasaba imashini ya mudasobwa, arasaba ko bakomeza gukorerwa ubuvugizi kuko imishahara yabo itajyanye n’ ibiciro bikomeza kwiyongera ku isoko. Akarere ka Bugesera hari ibyo katangiye gukora kugirango mwarimu yuzuze neza inshingano afite.
Nk’uko Bwana Mutabazi yabivuze ku munsi mpuzamahanga wa Mwarimu; ibyangombwa bihesha mwarimu inguzanyo mu Murenge SACCO, ubu bikorerwa mu murenge aho batuye. Ntabwo bicyuzurizwa ku karere. Na none abarimu bemeza ko imishahara ibageraho ku gihe, ntwabwo igitinda.
Nk’uko insanganyamatsiko y’uyu mwaka ivuga iti: ‘’Mwarimu wize kwigisha kandi ubishoboye ni umusingi w’uburezi’’, uwo niwe mwarimu w’umwuga.